Proposta għal REGOLAMENT TAL-PARLAMENT EWROPEW U TAL-KUNSILL rigward tagħmir li juża l-gass /* COM/2014/0258 final - 2014/0136 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Kuntest ġenerali, raġunijiet għal u għanijiet ta’ din il-proposta Id-Direttiva 2009/142/KE rigward tagħmir li juża l-gass[1] hija l-kodifikazzjoni tad-Direttiva 90/396/KEE[2] li ġiet adottata fid-29 ta’ Ġunju 1990 u li saret applikabbli mill-1 ta’ Jannar 1992. Id-Direttiva 2009/142/KE hija eżempju tal-leġiżlazzjoni ta’ armonizzazzjoni tal-Unjoni, li tiżgura l-moviment liberu tal-apparati li jaħarqu fjuwils gassużi. Ikkontribwixxiet b’mod konsiderevoli għall-ikkompletar u t-tħaddim tas-Suq Uniku fir-rigward tal-apparati li jaħarqu fjuwils gassużi. Tarmonizza l-kundizzjonijiet għat-tqegħid fis-suq u/jew it-tidħil f’servizz ta’ apparat li jaħaraq fjuwils gassużi kopert fi ħdan il-kamp ta’ applikazzjoni tagħha fir-rigward tar-riskji għas-sikurezza tal-gass u l-użu razzjonali tal-enerġija. Id-Direttiva 2009/142/KE tistabbilixxi rekwiżiti essenzjali li magħhom iridu jikkonformaw l-apparati li jaħarqu fjuwils gassużi sabiex jitqiegħdu għad-dispożizzjoni fis-suq tal-UE. Id-Direttiva 2009/142/KE hija bbażata fuq l-Artikolu 114 tat-Trattat dwar il-Funzjonament tal-Unjoni Ewropea (minn hawn ‘il quddiem "it-Trattat") u hija waħda mill-ewwel Direttivi ta’ armonizzazzjoni msejsin fuq il-prinċipji ta’ "Approċċ Ġdid", li skontu l-manifatturi jridu jiżguraw konformità tal-prodotti tagħhom mar-rekwiżiti obbligatorji dwar il-prestazzjoni u s-sikurezza stipulati fl-istrument leġiżlattiv, madankollu bla ma jimponu soluzzjonijiet jew speċifikazzjonijiet tekniċi speċifiċi. Din il-proposta beħsiebha tibdel id-Direttiva 2009/142/KE rigward tagħmir li juża l-gass ma’ Regolament, b’konformità mal-objettivi ta’ simplifikazzjoni tal-Kummissjoni. L-esperjenza mill-implimentazzjoni tad-Direttiva 2009/142/KE għamlitha neċessarja li jiġu aġġornati u ċċarati uħud mid-dispożizzjonijiet tagħha, iżda bla ma jiġi modifikat il-kamp ta’ applikazzjoni tagħha. Dawk id-dispożizzjonijiet jikkonċernaw l-iktar ċerti definizzjonijiet speċifiċi għas-setturi, il-kontenut u l-forma tal-komunikazzjonijiet tal-Istati Membri dwar il-kundizzjonijiet tal-provvista tal-gass tagħhom, ir-relazzjoni ma’ leġiżlazzjoni oħra tal-Unjoni ta’ armonizzazzjoni li tapplika għal apparati tal-gass (għal aspetti oħrajn) u ċerti rekwiżiti essenzjali sabiex ikunu kompluti u b’hekk jonqos il-bżonn ta’ interpretazzjoni. Ir-Regolament propost ma jibdilx il-kamp ta’ applikazzjoni kurrenti tad-Direttiva 2009/142/KE, madankollu, jimmodifika uħud mid-dispożizzjonijiet tagħha biex jiċċara u jaġġorna l-kontenut. Ir-Regolament propost huwa allinjat ukoll mad-dispożizzjonijiet tad-Deċiżjoni Nru 768/2008/KE dwar qafas komuni għall-kummerċjalizzazzjoni ta’ prodotti (Deċiżjoni tal-NLF). Ir-Regolament propost jiċċara wkoll ir-relazzjoni bejn id-dispożizzjonijiet tiegħu u leġiżlazzjoni ta’ armonizzazzjoni oħra iktar speċifika tal-UE. Jiċċara wkoll li r-rekwiżit essenzjali dwar l-użu razzjonali tal-enerġija fil-punt 3.5 tal-Anness I ta' dan ir-Regolament mhuwiex ser japplika fir-rigward tal-aspetti tal-effiċjenza enerġetika dwar apparati li jaħarqu fjuwils gassużi u li jaqgħu fi ħdan miżura ta’ implimentazzjoni tad-Direttiva 2009/125/KE li tistabbilixxi qafas għall-iffissar ta’ rekwiżiti għall-ekodisinn għal prodotti relatati mal-enerġija[3]. Sal-lum, il-miżuri ta’ implimentazzjoni tad-Direttiva 2009/125/KE huma d-Direttiva 92/42/KEE dwar il-ħtiġiet ta’ effiċjenza għal kaldaruni tal-misħun ġodda li jaħdmu b’karburanti likwidi jew gassużi[4], ir-Regolament tal-Kummissjoni (UE) Nru 813/2013 li jimplimenta d-Direttiva 2009/125/KE tal-Parlament Ewropew u tal-Kunsill f’dak li għandu x’jaqsam mar-rekwiżiti tal-ekodisinn għall-ħiters tal-post u għall-ħiters ikkombinati[5], ir-Regolament tal-Kummissjoni (UE) Nru 814/2013 li jimplimenta d-Direttiva 2009/125/KE tal-Parlament Ewropew u tal-Kunsill f’dak li għandu x’jaqsam mar-rekwiżiti tal-ekodisinn għall-ħiters tal-ilma u għat-tankijiet tal-misħun[6] u r-Regolament tal-Kummissjoni (UE) Nru 932/2012 li jimplimenta d-Direttiva 2009/125/KE tal-Parlament Ewropew u tal-Kunsill f’dak li għandu x’jaqsam mar-rekwiżiti tal-ekodisinn għall-magni domestiċi tat-tnixxif tal-ħwejjeġ[7]. Ir-rekwiżit dwar l-użu razzjonali tal-enerġija ta' dan ir-Regolament mhux se japplika għal apparat li jaħraq il-fjuwils gassużi li se jkun kopert mill-miżuri implimentattivi futuuri dwar l-Ekodisinn skont id-Direttiva 2009/125/KE. Fin-nuqqas tal-miżuri implimentattivi dwar l-Ekodisinn, ikompli japplika r-rekwiżit dwar l-użu razzjonali tal-enerġija. Madankollu, dan ma jaffettwax l-obbligi li l-Istati Membri jadottaw miżuri nazzjonali fir-rigward tal-promozzjoni tal-użu tal-enerġija minn sorsi rinnovabbli u l-effiċjenza enerġetika tal-binjiet skont id-Direttiva 2009/28/KE dwar il-promozzjoni tal-użu tal-enerġija minn sorsi rinnovabbli[8], id-Direttiva 2010/31/UE dwar ir-rendiment tal-bini fl-użu tal-enerġija[9] u d-Direttiva 2012/27/UE dwar l-effiċjenza fl-enerġija[10]. It-tali miżuri, li f'ċerti ċirkustanzi jafu jillimitaw l-istallazzjoni ta' apparat tal-gass li jkun konformi malr-rekwiżit dwar l-użu razzjonali tal-enerġija ta' dan ir-Regolament, iridu jkunu kompatibbli mat-Trattat u jieħdu f’kunsiderazzjoni l-bżonn li tiġi żgurata l-implimentazzjoni koerenti tal-aspetti kollha tal-liġi tal-Unjoni. Il-proposta beħsiebha tallinja wkoll id-Direttiva 2009/142/KE mal- “pakkett tal-prodotti” adottat fl-2008 u b’mod partikolari mad-Deċiżjoni tal-NLF. Id-Deċiżjoni tal-NLF tistabbilixxi qafas komuni għal-leġiżlazzjoni tal-UE dwar l-armonizzazzjoni tal-prodotti. Dan il-qafas jikkonsisti fid-dispożizzjonijiet li huma użati spiss fil-leġiżlazzjoni tal-UE dwar il-prodotti (eż. definizzjonijiet, obbligi tal-operaturi ekonomiċi, korpi notifikati, mekkaniżmi ta’ salvagwardja, eċċ.). Dawn id-dispożizzjonijiet komuni ssaħħew biex jiġi żgurat li l-leġiżlazzjoni tista’ tiġi applikata u infurzata b’mod iktar effettiv fil-prattika. Iddaħħlu elementi ġodda, bħal obbligi fuq l-importaturi, li huma kruċjali biex titjieb is-sikurezza tal-prodotti fis-suq. Il-Kummissjoni diġà pproponiet l-allinjament ta’ disa’ Direttivi mad-Deċiżjoni tal-NLF fi ħdan pakkett ta’ implimentazzjoni tal-NLF adottat fil-21 ta’ Novembru 2011. Fid-dawl tal-iżgurar tal-konsistenza fil-leġiżlazzjoni ta’ armonizzazzjoni tal-Unjoni għal prodotti industrijali, skont l-impenn politiku li jirriżulta mill-adozzjoni tad-Deċiżjoni tal-NLF u l-obbligu legali stipulat fl-Artikolu 2 tad-Deċiżjoni tal-NLF, hemm bżonn li din il-proposta tkun konformi mad-dispożizzjonijiet tad-Deċiżjoni tal-NLF. Il-proposta tieħu f’kunsiderazzjoni r-Regolament (UE) Nru 1025/2012 tal-Parlament Ewropew u tal-Kunsill dwar l-Istandardizzazzjoni Ewropea[11]. Il-proposta tieħu f’kunsiderazzjoni anki l-proposta tal-Kumissjoni tat-13 ta’ Frar 2013 għal Regolament dwar is-sorvejlanza tas-suq tal-prodotti[12], li għandu l-għan li jistabbilixxi strument legali wieħed fuq l-attivitajiet ta’ sorveljanza tas-suq fil-qasam ta’ prodotti mhux tal-ikel, prodotti tal-konsumatur jew mhux tal-konsumatur u prodotti koperti jew le mil-leġiżlazzjoni ta’ armonizzazzjoni tal-Unjoni. Din il-proposta tgħaqqad ir-regoli dwar is-sorveljanza tas-suq tad-Direttiva 2001/95/KE dwar is-sigurtà ġenerali tal-prodotti[13], ir-Regolament (KE) Nru 765/2008 tal-Parlament Ewropew u tal-Kunsill li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta’ prodotti[14] u ta’ leġiżlazzjoni ta’ armonizzazzjoni speċifika għas-setturi sabiex tiżdied l-effettività tal-attivitajiet ta’ sorveljanza tas-suq fi ġewwa l-Unjoni. Ir-Regolament propost dwar is-sorveljanza tas-suq ta’ prodotti fih ukoll id-dispożizzjonijiet relevanti dwar is-sorveljanza tas-suq u l-klawżoli ta’ salvagwardja. Għalhekk, id-dispożizzjonijiet fil-leġiżlazzjoni eżistenti ta’ armonizzazzjoni speċifika għas-setturi li huma relatati mas-sorveljanza tas-suq u l-klawżoli ta’ salvagwardja għandhom jitneħħew minn dik il-leġiżlazzjoni ta’ armonizzazzjoni. L-għan prijoritarju tar-Regolament propost huwa li jissimplifika l-qafas ta’ sorveljanza tas-suq tal-Unjoni b’mod fundamentali sabiex jaħdem aħjar għall-utenti ewlenin tiegħu: l-awtoritajiet ta’ sorveljanza tas-suq u l-operaturi ekonomiċi. Id-Direttiva 2009/142/KE tipprovdi għal proċedura ta’ klawżola ta’ salvagwardja għall-apparati tal-gass. Skont il-qafas fil-mira li jiġi stabbilit mir-Regolament propost dwar is-sorveljanza tas-suq ta’ prodotti, din il-proposta ma tinkludix id-dispożizzjonijiet dwar is-sorveljanza tas-suq u l-proċeduri ta’ klawżola ta’ salvagwardja stipulati fid-Deċiżjoni tal-NLF. Madankollu, biex tkun żgurata ċarezza legali, tagħmel referenza għar-Regolament propost dwar is-sorveljanza tas-suq ta’ prodotti. Konsistenza ma’ politiki u għanijiet oħrajn tal-Unjoni Din l-inizjattiva hija konformi mal-Att dwar is-Suq Uniku[15], li saħaq fuq il-bżonn li tiġi żgurata il-kunfidenza tal-konsumaturi fil-kwalità tal-prodotti fis-suq u l-importanza tat-tisħiħ tas-sorveljanza tas-suq. Dan huwa konsistenti mal-politika tal-Unjoni dwar l-enerġija billi ma jolqotx l-applikazzjoni u l-implimentazzjoni tal-leġiżlazzjoni tal-Unjoni fl-oqsma tal-effiċjenza enerġetika u l-enerġija rinovabbli. Dan jikkumplimenta u huwa koerenti mal-politika tal-Unjoni dwar il-forniment tal-enerġija u l-effiċjenza tal-enerġija billi ma japplikax fejn japplikaw atti tal-Unjoni aktar speċifiċi. Barra minn hekk, issostni l-politika tal-Kummissjoni dwar Regolamentazzjoni Aħjar u simplifikazzjoni tal-ambjent regolatorju. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Konsultazzjoni ta’ partijiet interessati Ir-reviżjoni tad-Direttiva 2009/142/KE ġiet diskussa mal-esperti nazzjonali responsabbli mill-implimentazzjoni tad-Direttiva, il-forum tal-korpi ta’ valutazzjoni tal-konformità, il-grupp ta’ kooperazzjoni amministrattiva dwar is-sorveljanza tas-suq kif ukoll f’kuntatti bilaterali ma’ assoċjazzjonijiet tal-industrija. Il-konsultazzjoni inkludiet laqgħat mal-Grupp ta’ Ħidma tal-Istati Membri dwar l-Apparati tal-Gass (WG-GA), il-Grupp ta’ Ħidma ta’ Reviżjoni tal-GAD (WG GAD REV) u l-Kumitat Konsultattiv tad-Direttiva dwar l-Apparati tal-Gass (GAD-AC). Fl-2010-2011 sar Studju ta’ Evalwazzjoni Ex-post, li kellu l-għan li jevalwa r-riżultati tal-implimentazzjoni tad-Direttiva 2009/142/KE[16]. L-istudju vvaluta l-effettività tad-Direttiva 2009/142/KE, l-impatt tagħha fuq il-kumpaniji u l-utenti, l-ixkiel possibbli għall-kummerċ li jillimita l-moviment liberu tal-apparati, l-innovazzjoni u jekk id-dispożizzjonijiet tad-Direttiva humiex biżżejjed biex jiġi żgurat li l-apparati li jaħarqu fjuwils gassużi u fittings imqegħdin fis-suq u/jew li jintużaw skontha, huma ddisinjati u manifatturati b’tali mod li joperaw b’mod sikur u ma jippreżentaw ebda riskju relatat mal-gass. Għad li l-Istudju ta’ evalwazzjoni ex-post ikkonkluda li d-Direttiva 2009/142/KE kienet qed taħdem sew u kkontribwixxiet għat-titjib fis-sikurezza tal-apparati li jaħarqu fjuwils gassużi, xeħet ukoll dawl fuq xi oqsma għal titjib possibbli. Minn Diċembru 2011 sa Marzu 2012, ġiet organizzata konsultazzjoni pubblika bil-għan ewlieni li jinkisbu l-fehmiet u l-opinjonijiet ta’ awtoritajiet, manifatturi, assoċjazzjonijiet, organizzazzjonijiet ta’ standardizzazzjoni, korpi notifikati, organizzazzjonijiet tal-konsumaturi u ċittadini fuq bosta kwistjonijiet li jeħtieġu li jiġu indirizzati fit-tħejjija tal-opzjonijiet għar-reviżjonijiet tad-Direttiva 2009/142/KE. Il-parteċipazzjoni fil-konsultazzjoni pubblika kienet importanti u s-servizzi tal-Kummissjoni rċivew 90 tweġiba b’kontribuzzjonijiet minn awtoritajiet pubbliċi, assoċjazzjonijiet tal-industrija, korpi notifikati, organizzazzjonijiet ta’ standardizzazzjoni u tal-konsumaturi, kemm impriżi kbar kif ukoll SMEs u konsumaturi. Ir-riżultati tal-konsultazzjoni pubblika huma ppubblikati fuq: http://ec.europa.eu/enterprise/sectors/pressure-and-gas/files/gad/publ-cons-summary_en.pdf. Il-proċess ta’ konsultazzjoni fil-fora relatati kollha sab appoġġ mifrux għar-reviżjoni. Hemm unanimità fuq il-bżonn ta’ allinjament mal-NLF u b’hekk li jitjieb il-qafas regolatorju ġenerali eżistenti. L-awtoritajiet jappoġġjaw l-eżerċizzju bis-sħiħ għaliex ser isaħħaħ is-sistema eżistenti u jtejjeb il-kooperazzjoni fil-livell tal-UE. L-industrija tistenna kondizzjonijiet ekwivalenti ta’ kompetizzjoni aħjar li jirriżultaw minn azzjonijiet iktar effettivi kontra prodotti li ma jikkonformawx mal-leġiżlazzjoni, kif ukoll effett ta’ simplifikazzjoni mill-allinjament tal-leġiżlazzjoni. Tqajjem ċertu tħassib fuq uħud mill-obbligi li, madankollu, huma indispensabbli sabiex tiżdied l-effiċjenza tas-sorveljanza tas-suq. Dawn il-miżuri mhumiex ser jinvolvu kostijiet importanti għall-industrija u l-benefiċċji li jirriżultaw mis-sorveljanza mtejba tas-suq għandhom jgħelbu sew il-kostijiet. Ġbir u użu tal-kompetenza - Valutazzjoni tal-impatt Saret valutazzjoni tal-impatt fuq ir-reviżjoni tad-Direttiva 2009/142/KE. Il-valutazzjoni tal-impatt tistabbilixxi b’mod estensiv l-opzjonijiet differenti tar-reviżjoni tal-aspetti relatati mas-settur tad-Direttiva 2009/142/KE. Fir-rigward tal-aspetti ta’ allinjament tal-NLF, ir-rapport ta’ valutazzjoni tal-impatt għar-reviżjonijiet tad-Direttiva 2009/142/KE jirreferi għall-valutazzjoni tal-impatt ġenerali li saret fil-qafas tal-Pakkett ta’ implimentazzjoni tal-NLF tal-21 ta’ Novembru 2011[17]. B’mod partikolari, il-modifiki dovuti għall-allinjament mad-Deċiżjoni tal-NLF u l-impatti tagħhom huma mistennija jkunu l-istess għad-disa’ Direttivi ta’ armonizzazzjoni tal-prodotti inklużi fil-Pakkett ta’ Allinjament. Ir-Rapport ta’ Valutazzjoni tal-Impatt dwar dan il-Pakkett ta’ Allinjament diġà eżamina f’dettall l-opzjonijiet differenti, li huma eżattament l-istess fir-rigward tad-Direttiva 2009/142/KE. Ir-Rapport kien fih anki analiżi tal-impatti li tirriżulta mill-allinjament leġiżlattiv għad-dispożizzjonijiet tad-Deċiżjonijiet tal-NLF. Għaldaqstant, ir-Rapport ta’ Valutazzjoni tal-Impatt dwar ir-reviżjoni tad-Direttiva 2009/142/KE ma eżaminax dawk l-aspetti u ffoka fuq kwistjonijiet speċifiċi relatati mad-Direttiva 2009/142/KE kif ukoll fuq il-modi biex jindirizzahom. Fuq il-bażi tat-tagħrif miġbur, il-valutazzjoni tal-impatt mwettqa mill-Kummissjoni analizzat u qabblet tliet opzjonijiet fir-rigward tal-problemi u kwistjonijiet relatati mad-Direttiva 2009/142/KE. Opzjoni 1 – “Tagħmel xejn” - Ebda bidla fis-sitwazzjoni eżistenti Din l-opzjoni ma tipproponi ebda bidla fid-Direttiva 2009/142/KE. Opzjoni 2 – Intervent permezz ta’ miżuri mhux leġiżlattivi L-Opzjoni 2 tqis il-possibilità ta’ tħeġġiġ ta’ interventi volontarji biex jiġu solvuti l-kwistjonijiet identifikati, eż. dokumenti ta’ gwida li fihom interpretazzjoni maqbula b’mod komuni tad-Direttiva 2009/142/KE. Opzjoni 3 – Intervent permezz ta’ miżuri leġiżlattivi Din l-opzjoni tikkonsisti fil-modifika tad-Direttiva 2009/142/KE. L-Opzjoni 3 nstabet li hija l-opzjoni preferuta għaliex: – tqieset iktar effettiva mill-opzjoni 2: minħabba n-nuqqas ta’ infurzabbiltà tal-opzjoni 2 hemm dubji dwar kemm l-impatti pożittivi jimmaterjalizzaw b’dik l-opzjoni; – ma tinvolvix kostijiet sinifikanti għall-operaturi ekonomiċi u l-korpi notifikati; għal dawk li diġà qed jaġixxu b’mod responsabbli, ma huwa mistenni ebda kost żejjed jew inkella kostijiet negliġibbli biss, peress li fis-susanza l-kamp ta’ applikazzjoni u d-dispożizzjonijiet jibqgħu l-istess u jiddaħħlu biss ċarezzi legali; – ma seta’ jiġi identifikat ebda impatt ekonomiku jew soċjali sinifikanti; – l-opzjonijiet 1 u 2 ma jipprovdux tweġibiet għall-inkonsistenzi jew l-ambigwitajiet legali u għalhekk ma jwasslux għal implimentazzjoni aħjar tad-Direttiva 2009/142/KE. Il-proposta tinkludi: · It-tneħħija tal-limitu tat-temperatura skadut ta 105°C mid-definizzjoni tal-kamp ta’ applikazzjoni; · L-introduzzjoni tad-definizzjonijiet li bħalissa huma niqsin għat-terminoloġija speċifika għas-setturi skont id-Direttiva 2009/142/KE; · L-introduzzjoni ta’ kontenut u forma armonizzati tal-komunikazzjonijiet tal-Istati Membri skont l-Artikolu 2(2) tad-Direttiva 2009/142/KE, tat-tipi ta’ gass u pressjonijiet tal-provvista korrispondenti użati fit-territorju tagħhom; · Il-kjarifika tar-relazzjoni bejn id-Direttiva 2009/142/KE u leġiżlazzjoni ta’ armonizzazzjoni oħra tal-UE, inkluż il-miżuri implimentattivi dwar l-Ekodisinn skont id-Direttiva 2009/125/KE u strumenti politiċi oħrajn tal-Unjoni dwar il-politika tal-enerġija; · It-titjib tal-leġibbiltà ta’ uħud mid-dispożizzjonijiet tad-Direttiva 2009/142/KE. L-impatt tal-proposta ser iwassal għal tisħiħ tal-kompetittività tal-impriżi Ewropej bħala riżultat tal-garanzija ta’ kondizzjonijiet ekwivalenti ta’ kompetizzjoni għall-operaturi ekonomiċi u sabiex tissaħħaħ il-protezzjoni tas-sikurezza għall-konsumaturi u utenti finali oħrajn. 3. ELEMENTI LEGALI TAL-PROPOSTA 3.1. Ambitu u definizzjonijiet Il-kamp ta’ applikazzjoni tar-Regolament propost jikkorrispondi għall-kamp ta’ applikazzjoni tad-Direttiva 2009/142/KE, u jkopri “apparati” u “fittings”. Il-proposta tintroduċi uħud mid-definizzjonijiet relatati ma’ kwistjonijiet speċifiċi għas-setturi, sabiex ittejjeb il-leġibbiltà tagħha. Barra minn hekk, iddaħħlu d-definizzjonijiet ġenerali li jirriżultaw mill-allinjament mad-Deċiżjoni tal-NLF. 3.2. Il-komunikazzjonijiet tal-Istati Membri dwar il-kundizzjonijiet tal-provvista tal-gass fit-territorju tagħhom Ir-Regolament propost fih l-Artikolu 2(2) kurrenti tad-Direttiva 2009/142/KE, li skontu l-Istati Membri jridu jikkomunikaw it-tipi ta’ gass u pressjonijiet tal-provvista korrispondenti użati fit-territorji tagħhom u kwalunkwe bidla fil-kundizzjonijiet tal-provvista tal-gass tagħhom lil Stati Membri oħrajn u l-Kummissjoni Ewropea. Imbagħad, dan it-tagħrif jiġi ppubbikat fil-Ġurnal Uffiċjali tal-Unjoni Ewropea (ĠU)[18]. Dan it-tagħrif huwa ferm importanti għall-manifatturi peress li l-kundizzjonijiet tal-provvista tal-gass fil-post fejn apparat li jaħarqu fjuwils gassużi jintuża huma ferm importanti għat-tħaddim sikur u korrett tiegħu. Għaldaqstant, dan l-aspett irid jittieħed f’kunsiderazzjoni mill-manifattur diġà fil-fażi ta’ disinn. Id-disponibilità ta’ tagħrif adegwat hija wkoll il-prerekwiżit għad-determinazzjoni tal-marka jew marki tal-"kategorija tal-apparat" li jridu jkunu indikatu fuq l-apparat u huma definiti mill-Kumitat Ewropew għall-Istandardizzazzjoni (CEN). Bħalissa, dan it-tagħrif huwa pprovdut fi standard armonizzat hEN 437:2003+A1:2009 u fi standards armonizzati Ewropej speċifiċi għall-prodotti. Madankollu, peress li t-tagħrif ippubblikat bħalissa mhuwiex biżżejjed, hemm bżonn li jiġu determinati l-parametri li għandhom ikunu komunikati mill-Istati Membri sabiex ikunu żgurati l-adegwatezza u l-komparabbiltà ta’ dan it-tagħrif. Barra minn hekk, bħaissa qed jiġu żviluppati b’mod rapidu l-kundizzjonijiet tal-provvista tal-gass fl-Unjoni. Dan huwa dovut, fost l-oħrajn, għall-objettiv ġenerali tal-Unjoni li żżid is-sehem tal-enerġiji minn sorsi rinnovabli. Għalhekk, dejjem iktar gassijiet minn sorsi mhux konvenzjonali[19] ser ikunu forniti kemm permezz ta’ netwerks iżolati lokali kif ukoll billi jiġu injettati f’netwerks ta’ distribuzzjoni tal-gass naturali. Minkejja t-tentattivi li jintlaħaq grad ogħla ta’ armonizzazzjoni tal-kwalitajiet tal-gass madwar l-Ewropa[20], it-tnaqqis gradwali fis-soris ta’ gass estratt minn ċerti kampijiet tal-gass u s-sostituzzjoni tagħhom ma’ bijogass ser iwasslu għal diversità dejjem ikbar ta’ kwalitajiet ta’ gass. Peress li t-tipi ta’ gass u l-pressjonijiet tal-provvista tagħhom mhumiex soġġetti għal armonizzazzjoni fil-qafas tad-Direttiva 2009/142/KE u ma jistgħux ikunu soġġetti għat-tali armonizzazzjoni skont din il-proposta, il-kwistjoni tal-kwalità tal-gass trid tittieħed f’kunsiderazzjoni fil-proposta sabiex tiġi żgurata r-rabta mas-sikurezza u l-prestazzjoni tal-apparati. Għaldaqstant, importanti li din il-proposta tiżgura li l-manifatturi għandhom tagħrif adegwat dwar it-tipi ta’ gass u pressjonijiet tal-provvista disponibbli peress li l-apparati tal-gass huma ferm sensittivi għall-kompożizzjoni tal-fjuwil. Biċċijiet ta’ tagħrif inadegwati jew neqsin matul il-fażi ta’ disinjar jistgħu jwasslu għal apparati bi prestazzjoni mhux sikura u/jew mhux korretta (eż. livell ta’ effiċjenza enerġetika mnaqqas b’mod sinifikanti) li jitqiegħdu fis-suq. Għaldaqstant, il-proposta tiddefinixxi l-parametri li għandhom ikunu inklużi fil-komunikazzjonijiet, sabiex tkun żgurata aħjar il-kompatibbiltà tal-apparati mal-kundizzjonijiet tal-provvista tal-gass u tipprovdi għal forma armonizzata għal dawk il-komunikazzjonijiet. 3.3. Tqegħid għad-dispożizzjoni ta’ apparati u fittings tal-gass fis-suq, obbligi ta’ operaturi ekonomiċi, marki CE, moviment liberu Il-proposta fiha d-dispożizzjonijiet tipiċi għal-leġiżlazzjoni ta’ armonizzazzjoni tal-Unjoni relatata mal-prodotti u tistabbilixxi l-obbligi tal-operaturi ekonomiċi relevanti (manifatturi, rappreżentanti awtorizzati, importaturi u distributuri), skont id-Deċiżjoni tal-NLF. Skont id-Direttiva 2009/142/KE, fittings ma għandhomx il-marka CE fuqhom (peress li lanqas ma huma soġġetti għal proċedura ta’ klawżola ta’ salvagwardja). Fittings mhumiex apparati li jaħarqu fjuwils gassużi, iżda prodotti intermedji magħmulin b’mod separat u disponibbli biss bejn professjonisti u intiżi li jiġu inkorporati f’apparat qabel ma jitqiegħed fis-suq. Skont id-Direttiva 2009/142/KE, il-fittings iridu jkunu akkumpanjati minn ċertifikat li jiddikjara l-konformità tagħhom mad-dispożizzjonijiet tad-Direttiva u li jiddikjara l-karatteristiċi tagħhom u kif għandhom ikunu inkorporati f’apparat jew immuntati biex jassistu fiż-żamma tal-konformità mar-rekwiżiti essenzjali applikabbli għall-apparati lesti. Peress li d-disinn xieraq ta’ fitting jikkontribwixxi għat-tħaddim korrett u sikur ta’ apparat lest u peress li r-riskji relatati mal-gass ta’ apparat jistgħu jkunu vvalutati biss wara inkorporazzjoni tal-fitting, ir-Regolament propost iżomm id-dispożizzjoni eżistenti skont liema fittings ma għandhomx il-marka CE fuqhom. Madankollu, sabiex titjieb iċ-ċarezza, iċ-ċertifikat li jakkumpanja l-fittings skont id-Direttiva 2009/142/KE ġie kkwalifikat bħala “Ċertifikat ta’ konformità tal-fitting”, sabiex jiġi definit aħjar il-kontenut tiegħu u tiġi ċċarata r-relazzjoni tiegħu mar-rekwiżit ta’ dikjarazzjoni ta’ konformità tal-UE skont leġiżlazzjoni ta’ armonizzazzjoni oħra tal-Unjoni li possibilment hija applikabbli. 3.4. Standards armonizzati Il-konformità mal-istandards armonizzati tipprovdi għal presuppożizzjoni ta’ konformità mar-rekwiżiti essenzjali. Ir-Regolament (UE) Nru 1025/2012 jistabbilixxi qafas legali orizzontali għall-istandardizzazzjoni Ewropea. Ir-Regolament fih, fost l-oħrajn, dispożizzjonijiet dwar it-talbiet ta’ standardizzazzjoni mill-Kummissjoni lill-Organizzazzjoni Ewropea għall-Istandardizzazzjoni, dwar il-proċedura għal oġġezzjonijiet għal standards armonizzati u fuq il-parteċipazzjoni tal-partijiet interessati fil-proċess ta’ standardizzazzjoni. Konsegwentement, id-dispożizzjonijiet tad-Direttiva 2009/142/KE li jkopru l-istess aspetti ma reġgħux iddaħħlu f’din il-proposta għal raġunijiet ta’ ċertezza legali. 3.5. Korpi notifikati Funzjonament xieraq tal-korpi notifikati huwa kruċjali biex jiġi żgurat livell għoli ta’ protezzjoni tas-saħħa u s-sikurezza u għall-kunfidenza tal-partijiet interessati kollha fis-sistema ta’ Approċċ Ġdid. Għalhekk, skont id-Deċiżjoni tal-NLF, il-proposta tirrinforza l-kriterji tan-notifika għall-entitajiet li jinnotifikaw u tintroduċi rekwiżiti speċifiċi għall-awtoritajiet li jinnotifikaw. 3.6 Valutazzjoni tal-konformità Il-proposta żżomm il-proċeduri ta’ valutazzjoni tal-konformità pprovduti fid-Direttiva 2009/142/KE. Madankollu, taġġorna l-moduli korrispondenti b’konformità mad-Deċiżjoni tal-NLF. B’mod partikolari, iżżomm ir-rekwiżit għal intervent ta’ korp notifikat fil-fażi ta’ disinn u produzzjoni tal-apparati u l-fittings kollha. Barra minn hekk, iżżomm l-approċċ attwali għall-fażi ta’ disinn, li skontu l-eżami tat-tip tal-prodott mill-korp notifikat tieħu l-forma ta’ eżami tal-apparat jew il-fitting kompluti. Għalhekk, skont l-Artikolu 4(6) tad-Deċiżjoni tal-NLF, tipprovdi biss għall-eżami tat-tip tal-UE - tip ta’ produzzjoni, peress li l-eżami tad-dokumentazzjoni teknika flimkien mal-eżami tat-tip komplut huwa meqjus, bħal fid-Direttiva 2009/142/KE, li jikkorrispondi aħjar għar-riskji għoljin relatati mas-sikurezza tal-gass. 3.7. Atti ta’ implimentazzjoni u ddelegati Il-proposta tagħti s-setgħa lill-Kummissjoni sabiex tadotta, fejn xieraq, atti ta’ implimentazzjoni biex tiżgura l-applikazzjoni uniformi ta’ dan ir-Regolament fir-rigward ta’ korpi notifikati li ma jissodisfawx jew li ma għadhomx jissodisfaw ir-rekwiżiti għan-notifika tagħhom. Dawk l-atti ta’ implimentazzjoni ser ikunu adottati skont id-dispożizzjonijiet dwar l-atti ta’ implimentazzjoni stabbiliti fir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni. Il-proposta tagħti s-setgħa lill-Kummissjoni sabiex tadotta, fejn xieraq, atti ddelegati skont l-Artikolu 290 tat-Trattat fir-rigward tal-kontenut u l-forma tal-komunikazzjonijiet tal-Istati Membri relatati mal-kundizzjonijiet tal-provvista tal-gass fit-territorju tagħhom, sabiex jittieħdu f’kunsiderazzjoni l-iżviluppi tekniċi. 3.8. Dispożizzjonijiet finali Ir-Regolament propost ser isir applikabbli sentejn wara li jidħol fis-seħħ biex jagħti biżżejjed żmien lil manifatturi, korpi notifikati, Stati membri u Korpi Ewropej ta’ Standardizzazzjoni, ħalli jadattaw għar-rekwiżiti l-ġodda. Madankollu, id-deżinjazzjoni ta’ korpi notifikati skont il-proċess u r-rekwiżiti l-ġodda trid tibda ftit wara d-dħul fis-seħħ ta’ dan ir-Regolament. Dan ser jiżgura li sad-data ta’ applikazzjoni tar-Regolament propost, ser ikunu ġew deżinatj biżżejjed korpi notifikati skont ir-regoli l-ġodda sabiex ikunu evitati problemi fil-kontinwità tal-produzzjoni u l-provvista tas-suq. Hija prevista dispożizzjoni transitorja għaċ-ċertifikati maħruġin minn korpi notifikati skont id-Direttiva 2009/142/KE sabiex il-ħażniet ikunu jistgħu jiġu assorbiti u tiġi żgurata transizzjoni bla intoppi għar-rekwiżiti l-ġodda. Id-Direttiva 2009/142/KE ser tiġi revokata u sostitwita mir-Regolament propost. 3.9. Kompetenza tal-Unjoni, bażi legali, prinċipju ta’ sussidjarjetà u forma legali Bażi legali Il-proposta hija msejsa fuq l-Artikolu 114 tat-Trattat. Prinċipju ta’ sussidjarjetà Il-prinċipju ta’ sussidjarjetà huwa pertinenti b’mod partikolari fir-rigward tad-dispożizzjonijiet miżjudin ġodda li għandhom l-għajn li jtejbu l-infurzar effettiv tad-Direttiva 2009/142/KE, jiġifieri l-obbligi tal-operaturi ekonomiċi, id-dispożizzjonijiet dwar it-traċċabilità, id-dispożizzjonijiet dwar il-valutazzjoni u n-notifika tal-korpi ta’ valutazzjoni tal-konformità. L-esperjenza bl-infurzar tal-leġiżlazzjoni wriet li l-miżuri meħudin fil-livell nazzjonali wasslu għal approċċi diverġenti u għal trattament differenti tal-operaturi ekonomiċi fl-Unjoni, xi ħaġa li xxekkel l-objettivi tad-Direttiva 2009/142/KE. Jekk jittieħdu azzjonijiet fil-livell nazzjonali biex jindirizzaw il-problemi, dawn jirriskjaw li joħolqu xkiel għall-moviment liberu tal-prodotti. Barra minn hekk, azzjoni fil-livell nazzjonali hija limitata għall-kompetenza territorja ta’ Stat Membru. Azzjoni koordinata fil-livell tal-Unjoni tista’ tilħaq aħjar l-għanijiet stabbiliti, u b’mod partikolari ser tagħmel is-sorveljanza as-suq iktar effettiva. B’hekk, huwa iktar xieraq li l-azzjoni tittieħed fil-livell tal-Unjoni. Proporzjonalità Skont il-prinċipju ta’ proporzjonalità, il-modifiki proposti ma jmorrux lil hinn milli hemm bżonn biex jilħqu l-objettivi stabbiliti. L-obbligi l-ġodda jew modifikati ma jimponux piżijiet u kostijiet żejda fuq l-industrija - speċjament fuq impriżi żgħar u ta’ daqs medju - jew amministrazzjonijiet. Fejn ikun ġie identifikat li l-modifiki għandhom impatti negattivi, l-analiżi tal-impatti tal-opzjoni sservi sabiex tipprovdi l-iktar rispons xieraq għall-problemi identifikati. Numru ta’ modifiki jikkonċernaw it-titjib taċ-ċarezza tad-Direttiva eżistenti bla ma jiddaħħlu rekwiżiti ġodda li jinvolvu kost miżjud. Teknika leġiżlattiva użata Il-proposta tieħu l-forma ta’ Regolament. Il-bidla proposta minn Direttiva għal Regolament tieħu f’kunsiderazzjoni l-objettiv ġenerali tal-Kummissjoni li tħaffef l-ambjent regolatorju u l-bżonn li tiżgura implimentazzjoni uniformi fi ħdan l-Unjoni tal-leġiżazzjoni proposta. Ir-Regolament propost huwa msejjes fuq l-Artikolu 114 tat-Trattat u għandu l-għan li jiżgura l-funzjonament xieraq tas-suq intern għal apparati tal-gass. Jimponi regoli ċari u dettaljati li ser isiru applikabbli b’mod uniformi fl-istess ħin fi ħdan l-Unjoni. Skont il-prinċipji ta’ armonizzazzjoni totali, l-Istati Membri mhumiex awtorizzati jimponu rekwiżiti iktar strinġenti jew addizzjonali fil-leġiżlazzjoni nazzjonali tagħhom għat-tqegħid fis-suq ta’ apparati tal-gass. B’mod partikolari, ir-rekwiżiti essenzjali obbligatorji u l-proċeduri ta’ valutazzjoni tal-konformità li għandhom jiġu segwiti mill-manifatturi jridu jkunu l-istess fl-Istati Membri kollha. L-istess japplika fir-rigward tad-dispożizzjonijiet li ddaħħlu bħala riżultat tal-allinjament mad-Deċiżjoni tal-NLF. Dawk id-dispożizzjonijiet huma ċari u preċiżi biżżejjed biex jiġu applikati direttament mill-operaturi kkonċernat. Xorta waħda, l-obbligi pprovduti għall-Istati Membri, bħall-obbligu ta’ valutazzjoni, ħatra u notifika tal-korpi ta’ valutazzjoni tal-konformità mhumiex trasposti bħalatali fil-liġi nazzjonali iżda implimentati mill-Istati Membri permezz tal-arranġamenti regolatorji u amministrattivi neċessarji. Dan mhux ser jinbidel meta l-obbligi kkonċernati huma stabbiliti f’Regolament. Għaldaqstant, l-Istati Membri kważi ma għandhom ebda flessibilità fit-traspożizzjoni ta’ Direttiva fil-liġi nazzjonali tagħhom. Madankollu, l-għażla ta’ Regolament ser tippermettilhom jiffrankaw l-ispejjeż assoċjati mat-traspożizzjoni ta’ Direttiva. Barra minn hekk, Regolament jevita r-riskju ta’ traspożizzjonijiet diverġenti possibbli ta’ Direttivi mill-Istati Membri differenti, li jista’ jwassal għal livelli differenti ta’ protezzjoni tas-sikurezza u joħloq ostakli għas-suq intern, u b’hekk ixekkel l-implimentazzjoni effettiva tiegħu. Il-bidla minn Direttiva għal Regolament mhijiex ser twassal għal xi bidla fl-approċċ regolatorju. Il-karatteristiċi tal-Approċċ Ġdid ser jinżammu bis-sħiħ, b’mod partikolari l-flessibilità mogħtija lill-manifatturi fl-għaża tal-mezzi użati biex jikkonformaw mar-rekwiżiti essenzjali u fl-għażla tal-proċedura użata, fost il-proċeduri disponibbli ta’ valutazzjoni tal-konformità, biex tintwera l-konformità tal-apparati tal-gass. Il-mekkaniżmi eżistenti li jsostnu l-implimentazzjoni tal-leġiżlazzjoni (proċess ta’ standardizzazzjoni, gruppi ta’ ħidma, kooperazzjoni amministrattiva, l-iżvilupp ta’ dokumenti ta’gwida, eċċ.) mhumiex ser ikunu affettwati mill-għamla tal-istrument legali. Apparti minn hekk, l-għażla ta’ Regolament ma tfissirx li l-proċess ta’ teħid ta’ deċiżjonijiet huwa ċentralizzat. L-Istati Membri jżommu l-kompetenza tagġħhom, eż. fir-rigward tad-deżinjazzjoni u l-akkreditazzjoni ta’ korpi notifikati, sorveljanza tas-suq u azzjoni ta’ infurzar u ta’ definizzjoni tal-kundizzjonijiet tal-provvista tal-gass tagħhom sa fejn il-kwalitajiet tal-gass mhumiex armonizzati fil-livell tal-Unjoni. Fl-aħħar, l-użu ta’ Regolamenti fil-qasam tal-leġiżlazzjoni tas-suq intern jippermetti, anki b’konformità mal-preferenza ddikjarata mill-partijiet interessati, li jiġi evitat ir-riskju ta’ ‘gold plating’. Jippermetti lill-manifatturi sabiex jaħdmu direttament bit-test tar-Regolament minflok ma jkollhom bżonn joqogħdu jidentifikaw u jeżaminaw 28 liġi ta’ traspożizzjoni. Fuq din il-bażi, huwa meqjus li l-għażla ta’ Regolament hija l-iktar soluzzjoni xierqa għall-partijiet kollha involuti peress li tippermetti għal applikazzjoni iktar rapida u koerenti tal-leġiżlazzjoni proposta u ser tistabbilixxi ambjent regolatorju ċar għall-operaturi ekonomiċi. 4. IMPLIKAZZJONI TAL-BAĠIT Din il-proposta ma għandha ebda implikazzjoni għall-baġit tal-Unjoni. 5. INFORMAZZJONI ADDIZZJONALI Revoka tal-leġiżlazzjoni eżistenti L-adozzjoni tal-proposta ser twassal għar-revoka tad-Direttiva 2009/142/KE. Żona Ekonomika Ewropea Il-proposta tikkonċerna ż-ŻEE u għalhekk għandha tkun estiża għaż-Żona Ekonomika Ewropea. 2014/0136 (COD) Proposta għal REGOLAMENT TAL-PARLAMENT EWROPEW U TAL-KUNSILL rigward tagħmir li juża l-gass (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu, Wara li kkunsidraw il-proposta mill-Kummissjoni Europea, Wara t-trażmissjoni tal-abbozz tal-att leġiżlattiv lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[21], Filwaqt li jaġixxu skont il-proċedura leġiżlattiva ordinarja, Billi: (1) Id-Direttiva 2009/142/KE tal-Parlament Ewropew u tal-Kunsill rigward tagħmir li juża l-gass tistabbilixxi[22] regoli għat-tqegħid fis-suq u l-użu ta’ apparati li jaħarqu fjuwils gassużi. (2) Id-Direttiva 2009/142/KE hija msejsa fuq il-prinċipji tal-Approċċ Ġdid, kif stipulat fir-Riżoluzzjoni tal-Kunsill tas-7 ta' Mejju 1985 dwar approċċ ġdid għall-armonizzazzjoni u l-istandards tekniċi[23]. B’hekk, tistabbilixxi biss ir-rekwiżiti essenzjli għal apparati li jaħarqu fjuwils gassużi, filwaqt lid-dettalji tekniċi huma adottati mill-Kumitat Ewropew għall-Istandardizzazzjoni (CEN) u l-Kumitat Ewropew għall-Istandardizzazzjoni Elettroteknika (Cenelec) skont ir-Regolament (UE) Nru 1025/2012 tal-Parlament Ewropew u tal-Kunsill dwar l-Istandardizzazzjoni Ewropea[24]. Il-konformità mal-istandards armonizzati stabbiliti, li n-numri ta’ referenza tagħhom huma ppubblikati fil-Ġurnal Uffiċjali tal-Unjoni Ewropea, tipprovdi presuppożizzjoni ta’ konformità mar-rekwiżiti tad-Direttiva 2009/142/KE. L-esperjenza għallmet li dawk il-prinċipji bażiċi ħadmu sew f’dan is-settur u għandhom jinżammu u promossi iktar. (3) L-esperjenza mill-implimentazzjoni tad-Direttiva 2009/142/KE wriet il-bżonn ta’ modifika ta’ uħud mid-dispożizzjonijiet tagħha sabiex jiġu ċċarati u aġġornati u b’hekk tiġi żgurata ċertezza legali fir-rigward tad-definizzjonijiet relatati mal-kamp ta’ applikazzjoni tagħha, il-kontenut tal-komunikazzjonijiet tal-Istati Membri tat-tipi ta’ gass u l-pressjonijiet tal-provvista tagħhom u ċerti rekwiżiti essenzjali. (4) Peress li ċerti aspetti tad-Direttiva 2009/142/KE għandhom jiġu riveduti u jittejbu, fl-interessi taċ-ċarezza dik id-Direttiva għandha tiġi revokata. Peress li l-kamp ta’ applikazzjoni, ir-rekwiżiti essenzjali u l-proċeduri ta’ valutazzjoni tal-konformità jridu jkunu identiċi fl-Istati Membri kollha, kważi ma hemm ebda flessibilità fit-traspożizzjoni ta' Direttiva msejsa fuq il-prinċipji tal-Approċċ il-Ġdid fil-liġi nazzjonali. Biex jiġi simplifikat il-qafas regolatorju, id-Direttiva 2009/142/KE għandha tiġi sostitwita minn Regolament, li huwa l-istrument legali xieraq peress li jimponi regoli ċari u dettaljati li ma jagħtux lok għal traspożizzjoni diverġenti mill-Istati Membri u b’hekk tiġi żgurata implimentazzjoni uniformi fi ħdan l-Unjoni. (5) Id-Deċiżjoni Nru 768/2008/KE tal-Parlament Ewropew u tal-Kunsill dwar qafas komuni għall-kummerċjalizzazzjoni ta’ prodotti [25] tistabbilixxi qafas komuni ta’ prinċipji ġenerali u dispożizzjonijiet ta’ referenza maħsubin sabiex japplikaw fi ħdan il-leġiżlazzjoni li tarmonizza l-kundizzjonijiet għall-kummerċjalizzazzjoni ta’ prodotti sabiex tipprovdi bażi koerenti għar-reviżjoni jew ir-riformulazzjonijiet ta’ dik il-leġiżlazzjoni. Sabix tiġi żgurata konsistenza ma’ leġiżlazzjoni ta’ prodotti settorjali oħrajn, id-Direttiva 2009/142/KE għandha tiġi adattata għal dik id-Deċiżjoni. (6) Ir-Regolament (KE) Nru 765/2008 tal-Parlament Ewropew u tal-Kunsill li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta’ prodotti [26] jistabbilixxi dispożizzjonijiet orizzontali dwar l-akkreditazzjoni tal-korpi ta’ valutazzjoni tal-konformità [,sorveljanza tas-suq ta’ prodotti u kontrolli fuq prodotti minn pajjiżi terzi,] u l-marka CE. (7) Ir-Regolament (UE) Nru […/…] tal-Parlament Ewropew u tal-Kunsill[27] [dwar sorveljanza tas-suq ta’ prodotti] jipprovdi regoli dettaljati dwar is-sorveljanza tas-suq u fuq il-kotnrolli ta’ prodotti li jidħlu fl-Unjoni minn pajjiżi terzi, inklużi apparati li jaħarqu fjuwils gassużi. Jistabbilixxi wkoll proċedura ta’ klawżola ta’ salvagwardja. L-Istati Membri għandhom jorganizzaw u jagħmlu sorveljanza tas-suq, jaħtru awtoritajiet ta’ sorveljanza tas-suq u jispeċifikaw is-setgħat u d-dmirijiet tagħhom. Għandhom jistabbilixxu wkoll programmi ta’ sorveljanza tas-suq speċifiċi għas-setturi u oħrajn ġenerali. (8) Il-kamp ta’ applikazzjoni tad-Direttiva 2009/142/KE għandu jinżamm. Dan ir-Regolament għandu japplika għal apparati li jaħarqu fjuwils gassużi u għal fittings inkorporati f’apparat li jaħaraq fjuwils gassużi. Apparati li jaħarqu fjuwils gassużi huma apparati domestiċi u mhux domestiċi maħsubin għal numru ta’ applikazzjonijiet speċifiċi. (9) Dan ir-Regolament għandu jkollu l-għan li jiżgura l-funzjonament tas-suq intern ta’ apparati li jaħarqu fjuwils gassużi u ta’ fittings fir-rigward tar-riskji ta’ sikurezza tal-gass u effiċjenza enerġetika. (10) Dan ir-Regolament ma għandux japplika meta leġiżlazzjoni ta’ armonizzazzjoni oħra tal-Unjoni tkun tkopri b’mod iktar speċifiku l-aspetti koperti minn dan ir-Regolament. Dan jinkludi l-miżuri maħruġin mid-Direttiva 2009/125/KE tal-Parlament Ewropew u tal-Kunsill[28] li tistabbilixxi qafas għar-rekwiżiti għall-ekodisinn. (11) L-Artikolu 6 ta' dan ir-Regolament iżomm lill-Istati Membri milli jimponi rekwiżiti aktar stretti dwar is-saħħa, is-sikurezza u l-konservazzjoni tal-enerġija li jwasslu għal projbizzjoni, restrizzjoni jew trażżin tad-disponibbiltà fis-suq u t-tqegħid fis-servizz ta' apparat li jkun konformi ma' dan ir-Regolament. Madankollu, din id-dispożizzjoni ma taffettwax il-possibbiltà li l-Istati Membri, meta jkunu qed jimplimentaw Direttiva oħra tal-UE, jimponu rekwiżiti li jolqtu l-effiċjenza enerġetika tal-prodotti, inkluż l-apparat tal-gass, sakemm dawn il-miżuri jkunu kompatibbli mat-Trattat. (12) Id-Direttiva 2009/28/KE tal-Parlament Ewropew u tal-Kunsill[29] dwar il-promozzjoni tal-użu tal-enerġija minn sorsi rinnovabbli tirrikjedi li l-Istati Membri jintroduċu fir-regolamenti u l-kodiċi tal-bini tagħhom miżuri xierqa li jżidu s-sehem tat-tipi kollha tal-enerġija minn għejjun rinovabbli fis-settur tal-bini. Id-Direttiva 2010/31/EU tal-Parlament Ewropew u tal-Kunsill dwar ir-rendiment tal-bini fl-użu tal-enerġija[30] tirrikjedi li l-Istati Membri jiffissaw rekwiżiti dwar ir-rendiment minimu tal-enerġija għall-bini u l-elementi tal-bini rekwiżiti sistemiċi fir-rigward tar-rendiment kumplessiv tal-enerġija tas-sistemi tekniċi tal-bini li jiġu stallati f'bini ezistenti. Id-Direttiva 2012/27/EU tal-Parlament Ewropew u tal-Kunsill dwar l-effiċjenza fl-enerġija[31] tirrikjedi li l-Istati Membri jieħdu miżuri suffiċjenti li progressivament inaqqsu l-konsum tal-enerġija f'oqsma differenti inkluż fil-bini. (13) Dan ir-Regolament ma jaffettwax l-obbligu li l-Istati Memrbi jadottaw miżuri nazzjonali fir-rigward tal-promozzjoni tal-użu tal-enerġija minn sorsi rinovabbli u fir-rigward tal-effiċjenza enerġetika tal-bini skont id-Direttivai 2009/28/KE, 2010/31/UE u 2012/27/UE. Huwa konsistenti mal-għanijiet ta' dawn id-Direttivi li l-miżuri nazzjonali jafu f'ċerti ċirkustanzi jillimitaw l-istallazzjoni ta' apparati tal-gass li jkunu konformi mal-użu razzjonali tar-rekwiżit tal-enerġija ta' dan ir-Regolament, sakemm it-tali rekwiżiti ma jikkostitwixxux ostaklu mhux ġustifikabbli għas-suq. (14) L-Istati Membri għandhom jieħdu l-passi neċessarji biex jiżguraw li l-apparati li jaħarqu fjuwils gassużi jitqiegħdu għad-dispożizzjoni fis-suq u jitħaddmu biss meta ma jkunux ta’ periklu għas-sikurezza ta’ persuni, annimali domestiċi u proprjetà, meta użati b’mod normali. (15) Id-dispożizzjonijiet ta’ dan ir-Regolament ma jaffettwawx l-intitolament tal-Istati membri sabiex jistabbilixxu regoli li jikkonċernaw kummissjonar jew spezzjonijiet perjodiċi ta’ apparati li jaħarqu fjuwils gassużi sabiex jiżguraw l-installazzjoni, l-użu u l-manutenzjoni korretti tagħhom. (16) Id-dispożizzjonijiet ta’ dan ir-Regolament ma jaffettwawx l-intitolament tal-Istati membri sabiex jistabbilixxu rekwiżiti li jqisu neċessarji dwar aspetti ta’ installazzjoni, kundizzjonijiet ta’ ventilazzjoni tal-ispazju u aspetti relatati mas-sikurezza tal-bini nnifsu u r-rendiment tiegħu fl-użu tal-enerġija, diment li dawk id-dispożizzjonijiet ma jimponux rekwiżiti ta’ disinjar fuq l-apparati li jaħarqu fjuwils gassużi. (17) Peress li dan ir-Regolament ma jkoprix it-tali riskji kkaġunati minn apparati li jaħarqu fjuwils gassużi fil-każ ta’ installazzjoni, manutenzjoni jew użu skorretti, l-Istati Membri huma mħeġġin jieħdu miżuri li jiżguraw li l-pubbliku jkun jaf bir-riskji marbutin mal-prodotti ta’ kombustjoni u b’mod partikolari l-monossidu tal-karbonju. (18) Għad li dan ir-Regolament ma jirregolax il-kundizzjonijiet tal-provvista tal-gass fl-Istati Membri, għandu jieħu f’kunsiderazzjoni l-fatt li fl-Istati Membri hemm fis-seħħ kundizzjonijiet differenti fir-rigward ta’ tipi ta’ gass u pressjonijiet tal-provvista fin-nuqqas ta’ armonizzazzjoni tal-karatteristiċi tekniċi tal-fjuwil gassuż. Il-kompożizzjoni u l-ispeċifikazzjonijiet tat-tipi ta’ gass u l-pressjonijiet tal-provvista fil-post fejn jitħaddem apparat li jaħarqu fjuwils gassużi huma ferm importanti għall-funzjonament sikur u korrett tagħhom u għalhekk dan l-aspett għandu jittieħed f’kunsiderazzjoni sa mill-fażi ta’ disinn tal-apparati sabiex tiġi żgurata l-kompatibbiltà tagħhom mat-tip(i) ta’ gass u pressjoni(jiet) tal-provvista li huwa maħsub għalihom. (19) Sabiex jiġi evitat xkiel għall-kummerċ fir-rigward ta’ apparati li jaħarqu fjuwils gassużi għal raġunijiet relatati mal-fatt li l-kundizzjonijiet tal-provvista tal-gass għadhom mhumiex armonizzati u b’hekk ikun żgurat biżżejjed tagħrif tal-operaturi ekonomiċi, l-Istati Membri għandhom jikkomunikaw lill-Istati membri l-oħrajn u lill-Kummissjoni t-tipi ta’ gass u l-pressjonijiet tal-provvista użati fit-territorju tagħhom u kwalunkwe bidla fihom fil-ħin. (20) Il-komunikazzjoni tat-tipi ta’ gass u pressjonijiet tal-provvista mill-Istati Membri għandu jkun fiha t-tagħrif relevanti għall-operaturi ekonomiċi. F’dan il-qafas, is-sors primarju tal-fjuwil gassuż fornit mhuwiex relevanti għall-karatteristiċi, il-prestazzjoni u l-kompatibbiltà tal-apparati li jaħarqu fjuwils gassużi mal-kundizzjonijiet tal-provvista tal-gass komunikati. (21) Meta jiddeterminaw il-familji ta’ gass u l-gruppi ta’ gass użati fit-territorju tagħhom, l-Istati Membri huma mħeġġin jieħdu f’kunsiderazzjoni l-ħidma kurrenti ta’ standardizzazzjoni li tikkonċerna kwalitajiet ta’ gass u b’hekk jiżguraw li madwar l-Unjoni jkun hemm approċċ koerenti u koordinat lejn armonizzazzjoni tal-fjwuils gassużi permezz ta’ standardizzazzjoni. (22) Meta, b’konformità mad-Direttiva 2009/73/KE tal-Parlament Ewropew u tal-Kunsill dwar ir-regoli komuni għas-suq intern tal-gass naturali[32] u l-ħidma kurrenti ta’ standardizzazzjoni tas-CEN fuq l-ispeċifikazzjonijiet tal-kwalità ta’ gass, l-Istati Membri jieħdu miżuri konkreti għal użu iktar mifrux tal-bijogass billi jinjettaw it-tali gass fin-netwerk ta’ distribuzzjoni tal-gass jew billi jiddistribwixxu t-tali gass permezz ta’ sistemi iżolati, għandhom jaraw li jaġġornaw il-komunikazzjoni tagħhom fil-ħin dwar it-tipi f’każ li l-kwaità tal-gass fornit ma jibqax jaqa’ fi ħdan il-medda ta’ kwalità diġà komunikata. (23) Meta l-Istati Membri jistabbilixxu l-pjanijiet ta’ azzjoni nazzjonali tagħhom skont id-Direttiva 2009/28/KE sabiex jikkonformaw mal-obbligu tagħhom li jżidu l-perċentwal ta’ enerġiji rinnovabbli u b’mod partikolari l-bijogass fil-konsum totali tal-enerġija, huma mħeġġin iqisu l-possibilitajiet ta’ injezzjoni tat-tali gassijiet fin-netwerk ta’ distribuzzjoni tal-gass. (24) L-Istati Membri għandhom jieħdu l-miżuri neċessarji biex jiżguraw li l-kundizzjonijiet tal-provvista tal-gass ma jikkostitwixxux xkiel għall-kummerċ u li ma jillimitawx it-tħaddim ta’ apparati li jaħarqu fjuwils gassużi li huma kompatibbli mal-kundizzjonijiet lokali tal-provvista tal-gass. (25) Apparati li jaħarqu fjuwils gassużi koperti minn dan ir-Regolament u li jikkonformaw mad-dispożizzjonijiet tiegħu għandhom jibbenefikaw mill-prinċipju ta’ moviment liberu tal-prodotti. It-tali apparati għandhom ikunu awtorizzati jitħaddmu diment li huma kompatibbli mal-kundizzjonijiet lokali tal-provvista tal-gass. (26) Il-marka tal-kategorija ta’ apparati indikata fuq il-pjanċa tad-dejta tal-apparat tistabbilixxi rabta diretta mal-familji ta’ gass u/jew gruppi ta’ gass li għalihom apparat li jaħraq fjuwils gassużi intgħażel bħala wieħed li jaħraq b’mod sikur fil-livell ta’ prestazzjoni meħtieġ u b’hekk jiżgura l-kompatibbiltà tal-apparat mal-kundizzjonijiet lokali tal-provvista tal-gass. (27) Ir-rekwiżiti essenzjali dwar is-sikurezza, is-saħħa u l-użu razzjonali tal-enerġija għandhom ikunu rrispettati sabiex jiġi żgurat li apparati li jaħarqu fjuwils gassużi huma sikuri meta jintużaw b’mod normali fil-livell ta’ prestazzjoni mixtieq. (28) Ir-rekwiżiti essenzjali dwar is-sikurezza, is-saħħa u l-użu razzjonali tal-enerġija għandhom ikunu rrispettati sabiex jiġi żgurat li apparati li jaħarqu fjuwils gassużi huma sikuri meta jintużaw b’mod normali fil-livell ta’ prestazzjoni mixtieq. (29) L-operaturi ekonomiċi għandhom ikunu responsabbli mill-konformità tal-apparati li jaħarqu fjuwils gassużi u tal-fittings mar-rekwiżiti ta’ dan ir-Regolament, fir-rigward tar-rwoli rispettivi tagħhom fil-katina tal-provvista, sabiex ikun żgurat livell għoli ta’ protezzjoni tal-interessi pubbliċi, bħas-saħħa, is-sikurezza, l-użu razzjonali tal-enerġija u l-protezzjoni tal-konsumaturi u utenti oħrajn, annimali domestiċi u proprjetà u biex tkun garantita kompetizzjoni leali fis-suq tal-Unjoni. (30) L-operaturi ekonomiċi kollha li jintervjenu fil-katina tal-provvista u distribuzzjoni għandhom jieħdu l-miżuri xierqa biex jiġi żgurat li jqiegħdu għad-dispożizzjoni fis-suq biss dawk l-apparati li jaħarqu fjuwils gassużi li huma konformi ma’ dan ir-Regolament. Jeħtieġ li tkun prevista distribuzzjoni ċara u proporzjonata tal-obbligi li jikkorrispondu mar-rwol ta’ kull operatur ekonomiku fil-proċess tal-katina tal-forniment u tad-distribuzzjoni. (31) Il-manifattur, li jkollu konoxxenza dettaljata tad-disinn u tal-proċess tal-produzzjoni, huwa fl-aħjar pożizzjoni li jesegwixxi l-proċedura ta’ valutazzjoni tal-konformità sħiħa. Il-valutazzjoni tal-konformità għalhekk għandha tibqa’ l-obbligu tal-manifattur biss. (32) Il-manifattur għandu jipprovdi tagħrif suffiċjenti u dettaljat dwar l-użu maħsub tal-apparat li jaħarqu fjuwils gassużi sabiex ikunu żgurati installazzjoni, tħaddim, użu u manutenzjoni korretti u sikuri tiegħu. It-tali tagħrif jaf ikollu bżonn jinkludi l-ispeċifikazzjonijiet tekniċi tal-interfaċċja bejn l-apparat u l-ambjent ta’ installazzjoni tiegħu. (33) Sabiex tkun iffaċilitata l-komunikazzjoni bejn l-operaturi ekonomiċi, l-awtoritajiet ta’ sorveljanza tas-suq nazzjonali u l-konsumaturi, l-Istati Membri għandhom jinkoraġġixxu lill-operaturi ekonomiċi jinkludu indirizz tal-websajt minbarra l-indirizz postali. (34) Hemm bżonn li jiġi żgurat li l-apparati li jaħarqu fjuwils gassużi u l-fittings minn pajjiżi terzi li jidħlu fis-suq tal-Unjoni jikkonformaw mar-rekwiżiti ta’ dan ir-Regolament, u b’mod partikolari li l-manifatturi jkunu għamlu l-proċeduri xierqa ta’ valutazzjoni tal-konformità fir-rigward ta’ dawk l-apparati u l-fittings. Għaldaqstant għandha ssir dispożizzjoni għall-importaturi sabiex jaraw li l-apparati li jaħarqu fjuwils gassużi u l-fittings li jqiegħdu fis-suq jikkonformaw mar-rekwiżiti ta’ dan ir-Regolament u li ma jqegħdux fis-suq apparati u fittings li ma jikkonformawx mat-tali rekwiżiti jew jippreżentaw riskju. Għandha ssir dispożizzjoni wkoll għall-importaturi sabiex jaraw li saru l-proċeduri ta’ valutazzjoni tal-konformità u li l-marka tal-apparat u d-dokumentazzjoni tiegħu mfassla mill-manifatturi huma disponibbli għal spezzjoni mill-awtoritajiet superviżorji kompetenti. (35) Id-distributur jagħmel apparat li jaħaraq fjuwils gassużi jew fitting disponibbli fis-suq wara li jkun tqiegħed fis-suq mill-manifattur jew l-importatur u għandu jaġixxi bir-reqqa kollha sabiex jiżgura li t-tqandil tiegħu tal-apparat jew il-fitting ma jaffettwax b’mod avvers il-konformità tiegħu. (36) Meta jqiegħed fis-suq apparat li jaħaraq fjuwils gassużi jew fitting, kull importatur għandu jindika fuq l-apparat jew il-fitting ismu, l-isem kummerċjali rreġistrat jew il-marka kummerċjali rreġistrata u l-indirizz postali fejn jista’ jiġi kkuntattjat. Għandhom ikunu pprovduti eċċezzjonijiet f’każijiet fejn id-daqs u l-għamla tal-apparat jew il-fitting ma jippermettux li dan isir. Dan jinkludi każijiet li fihom l-importatur ikollu jiftaħ l-imballaġġ biex iqiegħed l-isem u l-indirizz tiegħu fuq il-prodott. (37) Kwalunkwe operatur ekonomiku li jew iqiegħed apparat li jaħaraq fjuwils gassużi jew fitting fis-suq taħt ismu jew il-marka kummerċjali tiegħu stess jew jimmodifika apparat li jaħraq fjuwils gassużi jew fitting b’tali mod li l-konformità mar-rekwiżiti ta’ dan ir-Regolament tista’ tkun affettwata għandu jitqies li huwa l-manifattur u għandu jassumi l-obbligi tal-manifattur. (38) Id-distributuri u l-importaturi, peress li huma qrib is-suq, għandhom ikunu involuti fil-kompiti ta’ sorveljanza tas-suq imwettqin mill-awtoritajiet nazzjonali kompetenti, u għandhom iħejju ruħhom biex jieħdu sehem b’mod attiv, billi jipprovdu lil dawk l-awtoritajiet bit-tagħrif kollu meħtieġ relatat mal-apparat li jaħraq fjuwils gassużi jew il-fitting ikkonċernat. (39) L-iżgurar ta’ traċċabbiltà ta’ tagħmir li jaħraq fjuwils gassużi jew fitting fi ħdan il-katina sħiħa tal-provvista jgħin sabiex is-sorveljanza tas-suq issir eħfef u iktar effiċjenti. Sistema ta’ traċċabbiltà effiċjenti tħaffef il-kompitu tal-awtoritajiet ta’ sorveljanza tas-suq ta’ traċċar tal-operaturi ekonomiċi li għamlu apparati li jaħarqu fjuwils gassużi jew fittings mhux konformi disponibbli fis-suq. (40) Dan ir-Regolament għandu jkun limitat għall-espressjoni tar-rekwiżiti essenzjali. Sabiex titħaffef il-valutazzjoni tal-konformità ma’ dawk ir-rekwiżiti, hemm bżonn li tkun tista’ ssir presuppożizzjoni ta’ konformità għal apparati li jaħarqu fjuwils gassużi jew fittings li huma konformi ma’ standards armonizzati li huma adottati skont ir-Regolament (UE) Nru 1025/2012 tal-Parlament Ewropew u tal-Kunsill dwar l-Istandardizzazzjoni Ewropea[33] sabiex jiġu espressi speċifikazzjonijiet tekniċi dettaljati ta’ dawk ir-rekwiżiti, speċjalment fir-rigward tad-disinn, il-manifattura, it-tħaddim, l-ittestjar tal-użu razzjonali tal-enerġija u l-installazzjoni ta’ apparati li jaħarqu fjuwils gassużi. (41) Ir-Regolament (UE) Nru 1025/2012 jipprovdi għal proċedura għal oġġezzjonijiet kontra standards armonizzati fejn dawk l-istandards ma jissodisfawx kompletament ir-rekwiżiti ta’ dan ir-Regolament. (42) Sabiex l-operaturi ekonomiċi ikunu jistgħu juru u l-awatoritajiet kompetenti jiżguraw li l-apparati li jaħarqu fjuwils gassużi jew il-fittings imqegħdin għad-dispożizzjoni fis-suq jikkonfermaw mar-rekwiżiti essenzjali, hemm bżonn li jsir provvediment għall-proċeduri ta’ valutazzjoni tal-konformità. Id-Deċiżjoni Nru 768/2008/KE tistabbilixxi moduli għal proċeduri ta’ valutazzjoni tal-konformità li jinkludu proċeduri mill-anqas sal-aktar stretti, fi proporzjon mal-livell ta’ riskju involut u l-livell ta’ sikurezza meħtieġa. Sabiex tkun żgurata l-koerenza intersettorjali u biex ikunu evitati varjanti ad hoc, il-proċeduri dwar il-valutazzjoni tal-konformità għandhom jintgħażlu minn fost dawk il-moduli. (43) Il-manifatturi ta’ apparati li jaħarqu fjuwils gassużi għandhom ifasslu dikjarazzjoni ta’ konformità tal-UE biex jipprovdu t-tagħrif meħtieġ skont dan ir-Regolament dwar il-konformità ta’ apparat mar-rekwiżiti ta’ dan ir-Regolament u ta’ kwalunkwe leġiżlazzjoni ta’ armonizzazzjoni oħra relevanti tal-Unjoni. (44) Biex jiġi żgurat aċċess effettiv għat-tagħrif għal skopijiet ta’ sorveljanza tas-suq, it-tagħrif meħtieġ biex jiġu identifikati l-Atti kollha applikabbli tal-Unjoni għal apparat li jaħraq fjuwils gassużi għandu jkun disponibbli f’dikjarazzjoni waħda ta’ konformità tal-UE. (45) Il-manifatturi ta’ fittings għandhom joħorġu Ċertifikat ta’ konformità tal-fitting biex jipprovdu tagħrif meħtieġ skont dan ir-Regolament fuq il-konformità tal-fitting mar-rekwiżiti ta’ dan ir-Regolament. F’każ li l-fitting huwa soġġett anki għal leġiżlazzjoni ta’ armonizzazzjoni oħra tal-Unjoni, il-manifatturi tal-fittings għandhom, fejn relevanti joħorġu dikjarazzjoni ta’ konformità tal-UE anki ma’ dik il-leġiżlazzjoni. (46) Il-marka CE, li tindika l-konformità ta’ apparat li jaħraq fjuwils gassużi hija l-konsegwenza viżibbli ta’ proċess sħiħ li jinvolvi valutazzjoni tal-konformità f’sens wiesa’. Il-prinċipji ġenerali li jirregolaw il-marka CE u r-relazzjoni tagħha ma’ marki oħrajn huma stipulati fir-Regolament (KE) Nru 765/2008. Regoli li jirregolaw it-twaħħil tal-marka CE għandhom jiġu stipulati f’dan ir-Regolament. (47) Il-fittings mhumiex apparati li jaħarqu fjuwils gassużi, iżda prodotti intermedji mqegħdin għad-dispożizzjoni bejn professjonisti u maħsubin sabiex jiġu inkorporati f’apparat. Peress li d-disinn xieraq ta’ fitting jikkontribwixxi għall-funzjonament korrett u sikur ta’ apparat lest u peress li r-riskji relatati mal-gass ta’ apparat jistgħu jiġu valutati biss wara l-inkorporazzjoni tal-fitting, huwa xieraq li l-fittings ma jkollhomx il-marka CE fuqhom. (48) Kontroll tal-konformità ta’ apparati li jaħarqu fjuwils gassużi u tal-fittings mar-rekwiżiti essenzjali pprovduti f’dan ir-Regolament huwa neċessarju sabiex tiġi pprovduta protezzjoni effettiva għal utenti u partijiet terzi. (49) Sabiex tkun żgurata konformità tal-apparati li jaħarqu fjuwils gassużi mar-rekwiżiti essenzjali, hemm bżonn li jiġu stabbiliti proċeduri xierqa ta’ valutazzjoni tal-konformità li għandhom ikunu segwiti mill-manifattur. Dawk il-proċeduri għandhom jiġu stabbiliti mill-moduli ta’ valutazzjoni tal-konformità stabbiliti fid-Deċiżjoni Nru 768/2008/KE. (50) Il-proċeduri ta’ valutazzjoni tal-konformità stabbiliti f’dan ir-Regolament jirrikjedu l-intervent tal-korpi ta’ valutazzjoni tal-konformità, li jiġu notifikati mill-Istati Membri lill-Kummissjoni. (51) L-esperjenza wriet li l-kriterji stabbiliti fid-Direttiva 2009/142/KE li korpi tal-valutazzjoni tal-konformità għandhom josservaw biex ikunu notifikati lill-Kummissjoni mhumiex suffiċjenti biex jiżguraw livell uniformi għoli ta’ operat ta’ dawn il-korpi fl-Unjoni kollha. Iżda huwa essenzjali li l-korpi kollha ta’ valutazzjoni tal-konformità jwettqu l-funzjonijiet tagħhom fuq l-istess livell u skont kundizzjonijiet ta’ kompetizzjoni ġusta. Dan jitlob li jkunu stabbiliti rekwiżiti obbligatorji għall-korpi ta’ valutazzjoni ta’ konformità li jixtiequ li jkunu notifikati sabiex jagħtu servizzi ta’ valutazzjoni ta’ konformità. (52) Sabiex ikun żgurat livell konsistenti tal-kwalità tal-valutazzjoni tal-konformità jeħtieġ ukoll li jkunu ffissati rekwiżiti għall-awtoritajiet li jinnotifikaw u korpi oħrajn involuti fil-valutazzjoni, fin-notifika u l-monitoraġġ tal-korpi notifikati. (53) Jekk korp tal-valutazzjoni tal-konformità juri konformità mal-kriterji stabbiliti fi standards armonizzati, għandu jkun presupponut li jikkonforma mar-rekwiżiti korrispondenti stabbiliti f’dan ir-Regolament. (54) Is-sistema stabbilita f’dan ir-Regolament għandha tkun ikkomplementata mis-sistema ta’ akkreditazzjoni kif prevista fir-Regolament (KE) Nru 765/2008. Billi l-akkreditazzjoni hija mezz essenzjali ta’ verifika tal-kompetenza ta’ korpi tal-valutazzjoni tal-konformità, għandha tintuża wkoll għal finijiet ta’ notifika. (55) L-akkreditazzjoni trasparenti kif prevista fir-Regolament (KE) Nru 765/2008, li tiżgura l-livell neċessarju ta’ fiduċja fiċ-ċertifikati ta’ konformità, għandha tkun ikkunsidrata mill-awtoritajiet pubbliċi nazzjonali fl-Unjoni kollha bħala l-mezz ippreferut li juri l-kompetenza teknika tal-korpi tal-valutazzjoni tal-konformità. Madankollu, l-awtoritajiet nazzjonali jistgħu jqisu li għandhom f’idejhom il-mezzi xierqa biex jagħmlu dik il-valutazzjoni huma stess. F’dawn il-każijiet, sabiex ikun żgurat livell xieraq ta’ kredibbiltà tal-valutazzjonijiet eżegwiti minn awtoritajiet nazzjonali oħra, huma għandhom jipprovdu lill-Kummissjoni u lill-Istati Membri l-oħra l-evidenza dokumentarja meħtieġa li turi l-konformità tal-korpi ta’ valutazzjoni tal-konformità evalwati, mar-rekwiżiti regolatorji rilevanti. (56) Il-korpi ta’ valutazzjoni tal-konformità sikwit jagħtu b’subappalt partijiet mix-xogħol tagħhom konness mal-valutazzjoni tal-konformità jew jgħadduh lil sussidjarju. Biex ikun salvagwardjat livell għoli ta’ protezzjoni meħtieġ għall-apparat li jaħraq karburanti gassużi li jitqiegħdu fis-suq tal-Unjoni, huwa essenzjali li s-subappaltaturi tal-valutazzjoni tal-konformità u s-sussidjarji jissodisfaw l-istess rekwiżiti bħall-korpi notifikati fir-rigward tat-twettiq ta’ kompiti ta’ valutazzjoni tal-konformità. Għalhekk huwa importanti li l-valutazzjoni tal-kompetenza u l-prestazzjoni ta’ korpi li trid tiġi notifikata u l-monitoraġġ ta’ korpi diġà notifikati jkopru wkoll l-attivitajiet mwettqa minn subappaltaturi u sussidjarji. (57) Jeħtieġ li jiżdiedu l-effiċjenza u t-trasparenza tal-proċedura tan-notifika u b’mod partikolari, li tiġi adattata għal teknoloġiji ġodda biex tkun tista’ ssir notifika onlajn. (58) Ladarba korpi ta’ valutazzjoni tal-konformità jistgħu joffru s-servizzi tagħhom fit-territorju kollu tal-Unjoni, huwa xieraq li Stati Membri oħra u l-Kummissjoni jingħataw l-opportunità li jagħmlu oġġezzjonijiet fir-rigward tal-korp notifikat. Huwa, għalhekk importanti li jkun previst perjodu li matulu kull dubju jew tħassib dwar il-kompetenza tal-korpi ta’ valutazzjoni tal-konformità jkunu jistgħu jiġu kkjarifikati qabel ma jibdew jaħdmu bħala korpi notifikati. (59) Fl-interessi tal-kompetittività huwa kruċjali li l-korpi ta’ valutazzjoni tal-konformità japplikaw il-proċeduri ta’ valutazzjoni tal-konformità mingħajr ma joħolqu xi piż bla bżonn għall-operaturi ekonomiċi. Għall-istess raġuni u biex ikun żgurat trattament ugwali ta’ operaturi ekonomiċi, għandha tkun żgurata l-konsistenza fl-applikazzjoni teknika tal-moduli. Dak jista’ jsir l-aħjar permezz ta’ koordinazzzjoni u kooperazzjoni xierqa bejn korpi ta’ valutazzjoni tal-konformità. (60) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, is-setgħat ta’ implimentazzjoni għandhom jiġu kkonferiti lill-Kummissjoni. Dawk is-setgħat għandhom ikunu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill li jistabbilixxi r-regoli għall-eżerċizzju mill-Kummissjoni tas-setgħat ta’ implimentazzjoni[34]. (61) Il-proċedura konsultattiva għandha tintuża għall-adozzjoni ta’ atti ta’ implimentazzjoni li jitolbu l-Istat Membru tan-notifika jieħu miżuri korrettivi fir-rigward ta’ korpi notifikati li ma jissodisfawx jew m’għadhomx jissodisfaw ir-rekwiżiti għan-notifikazzjoni tagħhom. (62) Sabiex jittieħdu f’kunsiderazzjoni l-iżviluppi tekniċi, is-setgħat ta’ adozzjoni skont l-Artikolu 290 tat-Trattat għandhom jiġu delegati lill-Kummissjoni fir-rigward tal-emendi fil-kontenut u l-forma tal-komunikazzjonijiet tal-Istat Membru fuq il-kundizzjonijiet tal-provvista tal-gass fit-territorju tagħhom. (63) Il-Kummissjoni, meta tkun qiegħda tħejji u tfassal atti delegati, għandha tiżgura trasmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (64) Hemm bżonn li jiġi pprovdut għal arranġamenti transitorji li jippermettu t-tqegħid għad-dispożizzjoni fis-suq jew it-tħaddim ta’ apparati li jaħarqu fjuwils gassużi u fittings li diġà tqiegħdu fis-suq skont id-Direttiva 2009/142/KE. (65) L-Istati Membri għandhom jistabbilixxu regoli dwar il-penali applikabbli għal ksur ta’ dan ir-Regolament u jiżguraw li huma implimentati. Dawk il-penali għandhom ikunu effettivi, proporzjonati u dissważivi. (66) Peress li l-objettiv ta’ dan ir-Regolament, jiġifieri li jiżgura li l-apparati li jaħarqu fjuwils gassużi fis-suq jissodisfaw ir-rekwiżiti li jipprovdu għal livell għoli ta’ protezzjoni tas-saħħa u s-sikurezza tal-utenti u protezzjoni ta’ annimali domestiċi jew proprjetà u għal użu razzjonali tal-enerġija, filwaqt li jkun iggarantit il-finzjonament tas-suq intern ma jistax jinkiseb b’mod suffiċjenti mill-Istati Membri u għaldaqstant, minħabba l-iskala u l-effetti tiegħu, jista’ jinkiseb aħjar fil-livell tal-Unjoni, l-Unjoni tista’ tadotta miżuri, skont il-prinċipju ta’ sussidjarjetà kif stipulat fl-Artikolu 5 tat-Trattat dwar l-Unjoni Ewropea. F’konformità mal-prinċipju ta’ proporzjonalità, kif stabbilit f’dak Artikolu, dan ir-Regolament ma jmurx lil hinn minn dak li huwa meħtieġ sabiex jinkiseb dak l-għan. (67) Id-Direttiva 2009/142/KE għandha għalhekk tiġi revokata. ADOTTAT DAN IR-REGOLAMENT: KAPITOLU I DISPOŻIZZJONIJIET ĠENERALI Artikolu 1 Kamp ta’ applikazzjoni (1) Dan ir-Regolament għandu japplika għal apparati u fittings. (2) Għall-fini ta’ dan ir-Regolament, apparat għandu jitqies li huwa ‘użat b’mod normali’ meta jkunu ssodisfati l-kundizzjonijiet li ġejjin: (a) huwa installat b’mod korrett u servizzjat b’mod regolari skont l-istruzzjonijiet tal-manifattur. (b) jintuża b’varjazzjoni normali fil-kwalità tal-gass u bidla normali fil-pressjoni tal-provvista. (c) jintuża skont l-iskop maħsub tiegħu jew b’mod li jista’ jkun raġonevolment previst. (3) Dan ir-Regolament għandu japplika għal: (a) Apparati ddisinjati b’mod speċifiku sabiex jintużaw fil-proċessi industrijali mwettqin f’bini industrijali. (b) Apparati ddisinjati b’mod speċifiku sabiex jintużaw fuq inġenji tal-ajru u ferroviji. (c) Apparati ddisinjati b’mod speċifiku għal skopijiet ta’ riċerka għal użu temporanju fil-laboratorju. (4) Meta, għall-apparati jew il-fittings, l-aspetti koperti minn dan ir-Regolament huma koperti b’mod iktar speċifiku minn atti oħrajn tal-leġiżlazzjoni ta’ armonizzazzjoni tal-Unjoni, dan ir-Regolament ma għandux japplika jew għandu jieqaf japplika għat-tali apparati jew fittings fir-rigward ta’ dawk l-aspetti. (5) Ir-rekwiżit essenzjali dwar l-użu razzjonali tal-enerġija fil-punt 3.5 tal-Anness I ta' dan ir-Regolament ma għandux japplika għall-apparati koperti minn miżura maħruġa skont l-Artikolu 15 tad-Direttiva 2009/125/KE. Artikolu 2 Definizzjonijiet Għall-finijiet ta’ dan ir-Regolament, għandhom japplikaw id-definizzjonijiet li ġejjin: (1) ‘apparati’ tfisser apparati li jaħarqu fjuwils gassużi użati għat-tisjir, it-tħessih, il-kundizzjonament tal-arja, it-tisħin tal-post, il-produzzjoni ta’ ilma sħun, it-tidwil u l-ħasil, peress li anki forced draught burners u korpi ta’ tisħin għandhom ikunu mgħammrin bit-tali burners; (2) ‘fittings’ tfisser strumenti ta’ sikurezza, strumenti ta’ kontroll jew strumenti ta’ regolamentazzjoni u sottoassemblaġġi tagħhom, imqegħdin fis-suq b’mod separat għal użu kummerċjali u mfasslin sabiex jiġu inkorporati f’apparat li jaħraq fjuwils gassużi jew li għandhom jiġu mmuntati biex jikkostitwixxu t-tali apparat; (3) ‘ħruq’ tfisser proċess li fih fjuwil gassuż jirreaġixxi ma’ ossiġenu li jipproduċi sħana jew dawl; (4) ‘ħasil’ tfisser il-proċess sħiħ ta’ ħasil, inkluż it-tnixxif u l-mogħdija; (5) ‘fjuwil gassuż’ tfisser kwalunkwe fjuwil li huwa fi stat gassuż b’temperatura ta’ 15 °C taħt pressjoni ta’ 1 bar; (6) ‘proċess industrijali’ tfisser l-estrazzjoni, it-tkabbir, l-irfinar, l-ipproċessar, il-produzzjoni, il-manifattura jew it-tħejjija ta’ materjali, pjanti, annimali tal-irziezet, prodotti tal-annimali, ikel jew prodotti oħrajn għall-użu kummerċjali tagħhom; (7) ‘‘disinn speċifiku’ tfisser disinn għal apparat meta dak id-disinn ikun maħsub biss sabiex jindirizza bżonn speċifiku għal proċess speċifiku; (8) ‘bini industrijali’ tfisser kwalunkwe mezz li bih l-attività ewlenija mwettqa hija proċess industrijali li tkun soġġetta għal regolamenti nazzjonali speċifiċi dwar is-saħħa u s-sikurezza; (9) ‘familja ta’ gass’ tfisser grupp ta’ fjuwils gassużi b’imġiba ta’ ħruq simili marbutin flimkien minn medda ta’ indiċijiet Wobbe; (10) ‘grupp ta’ gass’ tfisser medda speċifikata ta’ indiċi Wobbe fi ħdan dik il-familja kkonċernata; (11) ‘indiċi Wobbe’ tfisser indikatur tal-interkambjabbiltà ta’ gassijiet karburanti użati biex titqabbel il-produzzjoni ta’ enerġija ta’ kombustjoni ta’ gassijiet karburanti b’kompożizzjoni differenti f’apparat; (12) ‘kategorija ta’ apparat’ tfisser l-identifikazzjoni ta’ familji ta’ gass u/jew gruppi ta’ gass li apparat huwa mfassal biex jaħraq b’mod sikur u bil-livell ta’ prestazzjoni mixtieq, kif indikat mill-marka ta’ kategorija tal-apparat, iddeterminata mis-CEN; (13) ‘tqegħid għad-dispożizzjoni ta’ apparati fis-suq’ tfisser kwalunkwe provvista ta’ apparati għad-distribuzzjoni jew l-użu fis-suq tal-Unjoni matul attività kummerċjali, kemm jekk bi ħlas jew b’xejn; (14) ‘tqegħid għad-dispożizzjoni ta’ fittings fis-suq’ tfisser kwalunkwe provvista għal użu kummerċjali ta’ fittings għad-distribuzzjoni fis-suq tal-Unjoni fid-dawl tal-inkorporazzjoni f’apparat jew immuntat sabiex jikkostitwixxi t-tali apparat, kemm jekk bi ħlas jew b’xejn; (15) ‘effiċjenza enerġetika’ tfisser il-proporzjon ta’ produzzjoni ta’ prestazzjoni ta’ apparat mal-input ta’ enerġija; (16) ‘tqegħid fis-suq’ tfisser l-ewwel darba li apparat jew fitting jitqiegħed fis-suq tal-Unjoni; (17) ‘tħaddim’ tfisser l-ewwel użu ta’ apparat jew l-ewwel użu tiegħu għall-iskopijiet tal-manifattur stess; (18) ‘manifattur’ tfisser kwalunkwe persuna fiżika jew ġuridika li timmanifattura apparat jew fitting jew li tiddisinja jew timmanifattura t-tali apparat jew fitting, u tqiegħed fis-suq dak il-prodott bl-isem jew il-marka kummerċjali tiegħu; (19) ‘rappreżentant awtorizzat’ tfisser kwalunkwe persuna fiżika jew ġuridika stabbilita fi ħdan l-Unjoni li rċiviet mandat bil-miktub minn manifattur sabiex taġixxi f’ismu fir-rigward ta’ kompiti speċifikati; (20) ‘importatur’ tfisser kwalunkwe persuna fiżika jew ġuridika stabbilita fi ħdan l-Unjoni li tqiegħed fis-suq tal-Unjoni apparat jew fitting minn pajjiż terz; (21) ‘distributur’ tfisser kwalunkwe persuna fiżika jew ġuridika fil-katina tal-provvista, minbarra l-manifattur jew l-importatur, li jqiegħed apparat jew fitting għad-dispożizzjoni fis-suq; (22) ‘operaturi ekonomiċi’ tfisser il-manifattur, ir-rappreżentant awtorizzat, l-importatur u d-distributur; (23) ‘speċifikazzjoni teknika’ tfisser dokument li jippreskrivi rekwiżiti tekniċi li għandhom ikunu ssodisfati minn apparat jew fitting; (24) ‘standard armonizzat’ tfisser standard armonizzat kif definit fl-Artikolu 2(1)(c) tar-Regolament (UE) Nru 1025/2012; (25) ‘akkreditazzjoni’ tfisser akkreditazzjoni kif definita fl-Artikolu 2(10) tar-Regolament (KE) Nru 765/2008; (26) ‘korp nazzjonali ta’ akkreditazzjoni’ tfisser korp nazzjonali ta’ akkreditazzjoni kif definit fl-Artikolu 2(11) tar-Regolament (KE) Nru 765/2008; (27) ‘valutazzjoni tal-konformità’ tfisser il-proċess li juri jekk ġewx issodisfati r-rekwiżiti essenzjali ta’ dan ir-Regolament relatati ma’ apparat jew fitting; (28) ‘korp tal-valutazzjoni tal-konformità’ tfisser korp li jwettaq attivitajiet ta’ valutazzjoni tal-konformità inklużi l-kalibrazzjoni, l-ittestjar, iċ-ċertifikazzjoni u l-ispezzjoni; (29) ‘‘sejħa lura’ tfisser kwalunkwe miżura mmirata sabiex tikseb ir-ritorn ta’ apparat li diġà tqiegħed għad-dispożizzjoni għall-utent finali; (30) irtirar’ tfisser kwalunkwe miżura mmirata sabiex tipprevjeni apparat jew fitting fil-katina tal-provvista milli titqiegħed għad-dispożizzjoni fis-suq; (31) ‘‘marka CE’ tfisser marka li permezz tagħha l-manifattur jindika li l-apparat huwa konformi mar-rekwiżiti applikabbli stabbiliti fil-leġiżlazzjoni ta’ armonizzazzjoni tal-Unjoni li tipprovdi għat-twaħħil tagħha. (32) ‘leġiżlazzjoni tal-Unjoni dwar l-armonizzazzjoni’ tfisser kull leġiżlazzjoni tal-Unjoni li tarmonizza l-kundizzjonijiet għall-kummerċjalizzazzjoni ta’ prodotti; Artikolu 3 Tqegħid għad-dispożizzjoni fis-suq u tħaddim (1) L-Istati Membri għandhom jieħdu l-miżuri xierqa kollha biex jiżguraw li l-apparati jistgħu jitqiegħdu għad-dispożizzjoni fis-suq u mħaddmin biss jekk jissodisfaw ir-rekwiżiti ta’ dan ir-Regolament. (2) L-Istati Membri għandhom jieħdu l-miżuri xierqa kollha sabiex jiżguraw li l-fittings jistgħu jsiru disponibbli fis-suq biss jekk jissodisfaw ir-rekwiżiti imposti minn dan ir-Regolament. (3) Dan ir-Regolament ma għandux jaffettwa l-intitolament tal-Istati Membri sabiex jistabbilixxu r-rekwiżiti li jistgħu jqisuhom neċessarji biex jiżguraw li persuni, annimali domestiċi u proprjetà huma protetti matul l-użu normali tal-apparati, diment li dan ma jfissirx modifiki fit-tali apparati. Artikolu 4 Kundizzjonijiet tal-provvista tal-gass (1) L-Istati Membri għandhom jikkomunikaw lill-Kummissjoni u l-Istati Membri l-oħrajn, it-tipi ta’ gass u pressjonijiet tal-provvista korrispondenti ta’ fjuwils gassużi użati fit-territorju tagħhom u fil-ħin kwalunkwe bidla fihom, skont ir-rekwiżiti stipulati fl-Anness II. (2) Il-Kummissjoni għandha tiżgura li dan it-tagħrif huwa ppubblikat fil-Ġurnal Uffiċjali tal-Unjoni Ewropea. Artikolu 5 Rekwiżiti essenzjali Apparati u fittings għandhom jikkonformaw mar-rekwiżiti essenzjali li japplikaw għalihom stipulati fl-Anness I. Article 6 Moviment liberu (1) L-Istati Membri ma għandhomx, għal raġunijiet relatati mal-aspetti koperti minn dan ir-Regolament, jipprojbixxu, jirrestrinġu jew jimpedixxu t-tqegħid għad-dispożizzjoni fis-suq u t-tħaddim ta’ apparati li jikkonformaw ma’ dan ir-Regolament. (2) L-Istati Membri ma għandhomx, għal raġunijiet relatati mar-riskji koperti minn din ir-Regolament, jipprojbixxu, jirrestrinġu jew jimpedixxu t-tqegħid għad-dispożizzjoni fis-suq ta’ fittings li jikkonformaw ma’ dan ir-Regolament. (3) Dan ir-Regolament ma għandux jaffettwa l-possibilità li l-Istati Membri jipprovdu għal miżuri fir-rigward tal-promozzjoni tal-użu tal-enerġija minn sorsi rinnovabbli u għall-effiċjenza enerġetika tal-bini, skont id-Direttivi 2009/28/KE, 2010/31/UE u 2012/27/UE. Tali miżuri għandhom ikunu kompatibbli mat-Trattat. KAPITOLU II OBBLIGI TAL-OPERATURI EKONOMIĊI Artikolu 7 [Artikolu R2 tad-Deċiżjoni Nru 768/2008/KE] Obbligi tal-manifatturi (1) Meta jqiegħdu l-apparat jew il-fittings tagħhom fis-suq, il-manifatturi għandhom jiżguraw li dawn ġew iddisinjati u mmanifatturati skont ir-rekwiżiti essenzjali stabbiliti fl-Anness I. (2) Il-manifatturi tal-apparati jew il-fittings għandhom ifasslu d-dokumenti tekniċi msemmijin fl-Anness III u jwettqu l-proċedura ta’ valutazzjoni tal-konformità relevanti msemmija fl-Artikolu 14 jew jaraw li titwettaq. Meta l-konformità ta’ apparat ma’ rekwiżiti applikabbli tkun intweriet permezz tal-proċedura msemmija fl-ewwel sottoparagrafu, il-manifatturi għandhom ifasslu dikjarazzjoni ta’ konformità tal-UE u jwaħħlu l-marka CE. Meta l-konformità ta’ fitting mar-rekwiżiti applikabbli tkun intweriet permezz tal-proċedura msemmija fl-ewwel sottoparagrafu, il-manifatturi għandhom ifasslu Ċertifikat ta’ konformità tal-fitting. (3) Il-manifatturi għandhom iżommu d-dokumentazzjoni teknika u d-dikjarazzjoni ta’ konformità tal-UE għal 10 snin wara li l-apparat ikun tqiegħed fis-suq. Il-manifatturi għandhom iżommu d-dokumenti tekniċi u ċ-Ċertifikat ta’ konformità tal-fitting għal 10 snin wara li l-fitting jitqiegħed fis-suq. (4) Il-manifatturi għandhom jaraw li jkollhom fis-seħħ proċeduri biex il-produzzjoni ta’ serje tibqa’ konformi. Bidliet fid-disinn jew il-karatteristiċi tal-apparat jew il-fitting u bidliet fl-istandards armonizzati jew fi speċifikazzjonijiet tekniċi oħrajn li b’referenza għalihom hija ddikjarata l-konformità tal-apparat jew il-fitting għandhom jittieħdu f’kunsiderazzjoni b’mod adegwat. Meta jitqies xieraq fir-rigward tar-riskju ppreżentat minn apparat jew fitting, il-manifatturi għandhom, biex iħarsu s-saħħa u s-sikurezza tal-konsumaturi u utenti finali oħrajn, iwettqu testijiet tal-kampjun tal-apparat imqiegħed għad-dispożizzjoni fis-suq, jinvestigaw, u, jekk ikun hemm bżonn, iżommu reġistru ta’ lmenti ta’ apparati u fittings mhux konformi, u jsejħu lura t-tali apparati, u għandhom iżommu d-distributuri mgħarrfin bi kwalunkwe monitoraġġ bħal dan. (5) Il-manifatturi għandhom jiżguraw li l-apparati jew il-fittings tagħhom għandhom numru tat-tip, tal-lott jew tas-serje jew element ieħor li bih ikunu jistgħu jiġu identifikati. Meta d-daqs jew l-għamla tal-apparat jew il-fitting ma jippermettux li jsir hekk, il-manifatturi għandhom jiżguraw li fl-imballaġġ hemm ipprovdut it-tagħrif meħtieġ. (6) Il-manifatturi għandhom jindikaw isimhom, l-isem kummerċjali rreġistrat jew il-marka kummerċjali rreġistrata, l-indirizz postali li fuqu jistgħu jiġu kkuntattjati fuq l-apparat jew, meta dan ma jkunx possibbli, fuq l-imballaġġ u fl-istruzzjonijiet li jakkumpanjaw l-apparat. L-indirizz irid jindika punt uniku fejn jista’ jiġi kkuntattjat il-manifattur. Id-dettalji ta’ kuntatt għandhom ikunu b'lingwa li tinftiehem faċilment mill-konsumaturi u utenti oħrajn u l-awtoritajiet ta’ sorveljanza tas-suq kif determinat mill-Istat Membru kkonċernat. Il-manifatturi għandhom jindikaw isimhom, l-isem kummerċjali rreġistrat jew il-marka kummerċjali rreġistrata, l-indirizz postali li fuqu jistgħu jiġu kkuntattjati fuq il-fitting jew, meta dan ma jkunx possibbli, fuq l-imballaġġ u fl-istruzzjonijiet li jakkumpanjaw il-fitting. L-indirizz irid jindika punt uniku fejn jista’ jiġi kkuntattjat il-manifattur. (7) Il-manifatturi għandhom jiżguraw li l-apparat huwa akkumpanjat minn struzzjonijiet u tagħrif dwar is-sikurezza skont il-punt 1.5 tal-Anness I, f’lingwa li faċilment tista’ tinftiehem mill-konsumaturi u utenti finali oħrajn, kif iddeterminat mill-Istat Membru kkonċernat. Dawn l-istruzzjonijiet u informazzjoni ta’ sikurezza għandhom ikunu ċari, jistgħu jinftiehmu u jintgħarfu. Il-manifatturi għandhom jiżguraw li l-fitting huwa akkumpanjat miċ-Ċertifikat ta’ konformità tal-fitting li, fost l-oħrajn, ikun fih struzzjonijiet għall-inkorporazzjoni jew l-assemblaġġ, l-aġġustament, it-tħaddim u l-manutenzjoni skont il-punt 1.7 tal-Anness I, f’lingwa li faċilment tista’ tinftiehem mill-manifatturi tal-apparati. L-istruzzjonijiet għandhom ikunu ċari, jinftiehmu u intelliġibbli. (8) Manifatturi li jqisu jew li għandhom raġuni għaliex jemmnu li apparat jew fitting li qiegħdu fis-suq mhuwiex konformi ma’ dan ir-Regolament għandhom jieħdu l-miżuri korrettivi neċessarji minnufih sabiex l-apparat jew il-fitting isir konformi, jirtirawh jew isejħulu lura, kif xieraq. Barra minn hekk, fejn l-apparat jew il-fitting jippreżenta riskju, il-manifatturi għandhom jinfurmaw minnufih lill-awtoritajiet nazzjonali kompetenti tal-Istati Membri fejn huma jkunu għamlu l-apparat jew il-fitting disponibbli fis-suq għal dan il-għan, billi jagħtu d-dettalji, b’mod partikolari, dwar in-nuqqas tal-konformità u dwar kull miżura korrettiva meħuda. (9) Il-manifatturi għandhom, wara talba raġunata minn awtorità kompetenti nazzjonali, jipprovduha bl-informazzjoni u d-dokumentazzjoni kollha neċessarja biex juru l-konformità tal-apparat jew tal-fitting ma’ dan ir-Regolament, b’lingwa li tkun tista’ tinftiehem faċilment minn dik l-awtorità. Dik l-informazzjoni u dokumentazzjoni tista’ tiġi pprovduta f’forma stampata jew f’forma elettronika. Għandhom jikkooperaw ma’ dik l-awtorità, fuq talba tagħha, dwar kwalunkwe azzjoni meħuda biex jiġu eliminati r-riskji imposti mill-apparati jew il-fittings li qiegħdu fis-suq. Artikolu 8 [Artikolu R3 tad-Deċiżjoni Nru 768/2008/KE] Rappreżentanti awtorizzati (1) Permezz ta’ mandat bil-miktub, manifattur jista’ jaħtar rappreżentant awtorizzat. L-obbligi stabbiliti fl-Artikolu 7(1) u t-tfassil ta’ dokumentazzjoni teknika ma għandhomx ikunu parti mill-mandat tar-rappreżentant awtorizzat. (2) Rappreżentant awtorizzat għandu jwettaq il-kompiti speċifikati fil-mandat riċevuti mill-manifattur. Il-mandat għandu jippermetti lir-rappreżentant awtorizzat sabiex tal-inqas jagħmel dan li ġej: (a) iżomm id-dikjarazzjoni ta’ konformità tal-UE u d-dokumentazzjoni teknika għad-dispożizzjoni tal-awtoritajiet nazzjonali ta’ sorveljanza għal 10 snin wara li l-apparat ikun tqiegħed fis-suq; (b) iżomm iċ-Ċertifikat ta’ konformità tal-fitting u d-dokumentazzjoni teknika għad-dispożizzjoni tal-awtoritajiet nazzjonali ta’ sorveljanza għal 10 snin wara li l-fitting ikun tqiegħed fis-suq; (c) wara talba motivata minn awatorità nazzjonali kompetenti, jipprovdi lil dik l-awtorità bit-tagħrif u d-dokumentazzjoni kollha meħtieġa biex juri l-konformità tal-apparat jew il-fitting; (d) jikkoopera mal-awtoritajiet nazzjonali kompetenti, fuq talba tagħhom, fuq kwalunkwe azzjoni meħuda biex jiġu eliminati r-riskji imposti mill-apparati jew il-fittings koperti mill-mandat tar-rappreżentant awtorizzat. Artikolu 9 [Artikolu R4 tad-Deċiżjoni Nru 768/2008/KE] Obbligi tal-importaturi (1) L-importaturi għandhom iqiegħdu fis-suq biss dawk l-apparati jew il-fittings li huma konformi. (2) Qabel iqiegħdu apparat fis-suq, l-importaturi għandhom jiżguraw li l-manifattur għamel il-proċedura xierqa ta’ valutazzjoni tal-konformità skont l-Artikolu 14. Għandhom jiżguraw li l-manifattur fassal id-dokumentazzjoni teknika, li l-apparat għandu fuqu l-marka CE u huwa akkumpanjat minn struzzjonijiet u tagħrif dwar is-sikurezza skont il-punt 1.5 tal-Anness I, u li l-manifattur ikkonforma mar-rekwiżiti stabbiliti fl-Artikolu 7(5) u (6) rispettivament. Qabel ma jqiegħdu fitting fis-suq, l-importaturi għandhom jiżguraw li l-manifattur għamel il-proċedura xierqa ta’ valutazzjoni tal-konformità skont l-Artikolu 14. Għandhom jiżguraw li l-manifattur fassal id-dokumentazzjoni teknika, li l-fitting huwa akkumpanjat miċ-Ċertifikat ta’ konformità tal-fitting li, fost l-oħrajn, fih l-istruzzjonijiet għall-inkorporazzjoni jew l-assemblaġġ, l-aġġustament, it-tħaddim u l-manutenzjoni skont il-punt 1.7 tal-Anness I, u li l-manifattur ikkonforma mar-rekwiżiti stabbiliti fl-Artikolu 7(5) u (6) rispettivament. Meta importatur iqis jew ikollu raġuni għaliex jemmen li apparat jew fitting mhuwiex konformi mar-rekwiżiti essenzjali stabbiliti fl-Anness I, ma għandux iqiegħed l-apparat jew il-fitting fis-suq sakemm isir konformi. Barra minn hekk, fejn l-apparat jew il-fitting jippreżenta riskju, l-importatur għandu jinforma lill-manifattur u lill-awtoritajiet tas-sorveljanza tas-suq dwar dan. (3) L-importaturi għandhom jindikaw isimhom, l-isem kummerċjali rreġistrat jew il-marka kummerċjali rreġistrata u l-indirizz postali li fuqu jistgħu jiġu kkuntattjati dwar l-apparat jew meta dan ma jkunx possibbli, fuq l-imballaġġ tiegħu u fl-istruzzjonijiet li jakkumpanjaw l-apparat. Id-dettalji ta’ kuntatt għandhom ikunu f’lingwa li tinftiehem faċilment mill-konsumaturi u utenti finali oħrajn u l-awtoritajiet ta’ sorveljanza tas-suq kif determinat mill-Istat Membru kkonċernat. L-importaturi għandhom jindikaw isimhom, l-isem kummerċjali rreġistrat jew il-marka kummerċjali rreġistrata u l-indirizz postali li fuqu jistgħu jiġu kkuntattjati dwar il-fitting jew meta dan ma jkunx possibbli, fuq l-imballaġġ tiegħu. Id-dettalji ta’ kuntatt għandhom ikunu f’lingwa li tinftiehem faċilment mill-manifatturi tal-apparat u l-awtoritajiet ta’ sorveljanza tas-suq kif determinat mill-Istat Membru kkonċernat. (4) L-importaturi għandhom jiżguraw li l-apparat ikun akkumpanjat minn struzzjonijiet u informazzjoni ta’ sikurezza skont il-punt 1.5 tal-Anness I, ipprovduti b’lingwa li tkun tista’ tinftiehem faċilment mill-konsumaturi u minn utenti finali oħra, skont kif jiġi stabbilit mill-Istat Membru konċernat. L-importaturi għandhom jiżguraw li l-fitting huwa akkumpanjat miċ-Ċertifikat ta’ konformità tal-fitting li, fost l-oħrajn, ikun fih struzzjonijiet għall-inkorporazzjoni jew l-assemblaġġ, l-aġġustament, it-tħaddim u l-manutenzjoni skont il-punt 1.7 tal-Anness I, f’lingwa li faċilment tista’ tinftiehem mill-manifatturi tal-apparat, kif determinat mill-Istat Membru kkonċernat. (5) L-importaturi għandhom jiżguraw li, filwaqt li apparat jew fitting huwa taħt ir-responsabilità tagħhom, il-kundizzjonijiet ta’ ħżin jew trasport ma jirriskjawx il-konformità tagħhom mar-rekwiżiti stabbiliti fl-Anness I. (6) Meta jqisu li dan huwa xieraq fir-rigward tar-riskji ppreżentati minn apparat jew fitting, l-importaturi, sabiex iħarsu s-saħħa u s-sikurezza tal-utenti, u wara talba ġġustifikata kif xieraq mill-awtoritajiet kompetenti, għandhom iwettqu test kampjun tal-apparati jew il-fittings imqegħdin fis-suq, jinvestigaw, u, jekk ikun hemm bżonn, iżommu reġistru ta’ lmenti fuq apparati jew fittins mhux konformi u jsejħu lura t-tali apparati, u għandhom iżommu lid-distributuri mgħarrfin bi kwalunkwe monitoraġġ bħal dan. (7) L-importaturi li jqisu jew li għandhom raġuni għaliex jemmnu li apparat jew fitting li qiegħdu fis-suq mhuwiex konformi ma’ dan ir-Regolament għandhom jieħdu l-miżuri korrettivi neċessarji minnufih sabiex l-apparat jew il-fitting isir konformi, jirtirawh jew isejħulu lura, jekk xieraq. Barra minn hekk, meta l-apparat jew il-fitting jippreżenta riskji, l-importaturi dlonk għandhom jgħarrfu lill-awtoritajiet nazzjonali kompetenti tal-Istati Membri li fih qiegħdu l-apparat jew il-fitting għad-dispożizzjoni fis-suq dwar dan, billi jagħtu dettalji, b’mod partikolari, fuq in-nuqqas ta’ konformità u dwar kwalunkwe miżura korrettiva meħuda. (8) Importaturi, għal 10 snin wara li l-apparat ikun tqiegħed fis-suq, għandhom iżommu kopja tad-dikjarazzjoni tal-konformità għad-dispożizzjoni tal-awtoritajiet tas-sorveljanza tas-suq u għandhom jiżguraw li d-dokumentazzjoni teknika tkun disponibbli għal dawk l-awtoritajiet jekk jitolbuha. Importaturi, għal 10 snin wara li l-fitting ikun tqiegħed fis-suq, għandhom iżommu kopja tad-dikjarazzjoni tal-konformità tal-Fitting għad-dispożizzjoni tal-awtoritajiet tas-sorveljanza tas-suq u jiżguraw li d-dokumentazzjoni teknika tkun disponibbli għal dawk l-awtoritajiet jekk jitolbuha. (9) L-importaturi għandhom, wara talba raġunata minn awtorità kompetenti nazzjonali, jipprovduha bl-informazzjoni u d-dokumentazzjoni kollha neċessarja biex juru l-konformità tal-apparat jew il-fitting, b’lingwa li tkun tista’ tinftiehem faċilment minn dik l-awtorità. Dik l-informazzjoni u dokumentazzjoni tista’ tiġi pprovduta f’forma stampata jew f’forma elettronika. Huma għandhom jikkooperaw ma’ dik l-awtorità, wara talba mingħandha, fir-rigward ta’ kull azzjoni meħuda biex jiġu eliminati r-riskji preżentati mill-apparat jew fittings li huma jkunu qiegħdu fis-suq. Artikolu 10 [Artikolu R5 tad-Deċiżjoni Nru 768/2008/KE] Obbligi tad-distributuri (1) Meta jqiegħdu apparat jew fitting disponibbli fis-suq, id-distributuri għandhom jaġixxu bir-reqqa fir-rigward tar-rekwiżiti ta’ dan ir-Regolament. (2) Qabel ma jqiegħdu apparat għad-dispożizzjoni fis-suq, id-distributuri għandhom jivverifikaw li l-apparat għandu fuqu l-marka CE u li huwa akkumpanjat minn struzzjonijiet u tagħrif dwar is-sikurezza skont il-punt 1.5 tal-Anness I, f’lingwa li faċilment tista’ tinftiehem mill-konsumaturi u utenti finali oħrajn kif iddeterminat mill-Istat Membru li fih l-apparat għandu jitqiegħed għad-dispożizzjoni fis-suq, u li l-manifattur u l-importatur ikkonformaw ma-rekwiżiti stabbiliti fl-Artikolu 7(5) u (6) l-Artikolu 9(3) rispettivament. Qabel ma jqiegħdu fitting għad-dispożizzjoni fis-suq, id-distributuri għandhom jivverifikaw li l-fitting huwa akkumpanjat miċ-Ċertifikat ta’ konformità tal-fitting li, fost l-oħrajn, ikun fih l-istruzzjonijiet għall-inkorporazzjoni jew l-assemblaġġ, l-aġġustament, it-tħaddim u l-manutenzjoni skont il-punt 1.7 tal-Anness I, f’lingwa li faċilment tista’ tinftiehem mill-manifatturi tal-apparat, u li l-manifattur u l-importatur ikkonformaw mar-rekwiżiti stabbiliti fl-Artikolu 7(5) u (6) u l-Artikolu 9(3) rispettivament. Meta distributur iqis jew ikollu raġuni għaliex jemmen li apparat jew fitting mhuwiex konformi mar-rekwiżiti essenzjali stabbiliti fl-Anness I, ma għandux iqiegħed l-apparat jew il-fitting għad-dispożizzjoni fis-suq sakemm isir konformi. Barra minn hekk, fejn l-apparat jew il-fitting jippreżenta riskju, id-distributur għandu jinforma lill-manifattur jew lill-importatur kif ukoll lill-awtoritajiet ta’ sorveljanza tas-suq dwar dan. (3) Id-distributuri għandhom jiżguraw li, meta apparat jew fitting ikun taħt ir-responsabilità tagħhom that, il-kundizzjonijiet ta’ ħżin jew trasport ma jipperikolax il-konformità tiegħu mar-rekwiżiti essenzjali stabbiliti fl-Anness I. (4) Id-distributuri li jqisu jew li jkollhom raġuni għaliex jemmnu li apparat jew fitting li qiegħdu għad-dispożizzjoni fis-suq mhuwiex konformi ma’ dan ir-Regolament għandhom jiżguraw li jittieħdu l-miżuri korrettivi meħtieġa biex dak l-apparat isir konformi, jirtirawh jew isejħulu lura, jekk xieraq. Barra minn hekk, fejn l-apparat jippreżenta riskju, id-distributuri għandhom jinfurmaw minnufih lill-awtoritajiet nazzjonali kompetenti tal-Istati Membri fejn huma jkunu għamlu l-apparat disponibbli għal dan il-għan, billi jagħtu d-dettalji, b’mod partikolari, dwar in-nuqqas tal-konformità u dwar kull miżura korrettiva meħuda. (5) Id-distributuri għandhom, wara talba raġunata minn awtorità kompetenti nazzjonali, jipprovduha bl-informazzjoni u d-dokumentazzjoni kollha neċessarja biex juru l-konformità tal-apparat jew il-fitting. Dik l-informazzjoni u dokumentazzjoni tista’ tiġi pprovduta f’forma stampata jew f’forma elettronika. Dawn għandhom jikkooperaw ma’ dik l-awtorità, wara talba mingħandha, fir-rigward ta’ kull azzjoni meħuda biex jiġu eliminati r-riskji ppreżentati mill-apparat jew fitting li huma jkunu għamlu disponibbli fis-suq. Artikolu 11 [Artikolu R6 tad-Deċiżjoni Nru 768/2008/KE] Każijiet fejn l-obbligi tal-manifatturi japplikaw għall-importaturi u d-distributuri Importatur jew distributur għandu jitqies bħala manifattur għall-finijiet ta’ dan ir-Regolament u għandu jkun soġġett għall-obbligi tal-manifattur skont l-Artikolu 7, fejn ikun qiegħed apparat jew fitting fis-suq taħt ismu jew il-marka kummerċjali tiegħu, jew jimmodifika apparat jew fitting li diġà jkun tqiegħed fis-suq b’tali mod li jista’ jaffettwa l-konformità mar-rekwiżiti ta’ dan ir-Regolament. Artikolu 12 [Artikolu R7 tad-Deċiżjoni Nru 768/2008/KE] Identifikazzjoni ta’ operaturi ekonomiċi L-operaturi ekonomiċi għandhom, wara li ssir talba, jidentifikaw dan li ġej lill-awtoritajiet ta’ sorveljanza tas-suq: (a) kull operatur ekonomiku li jkun ipprovdihom b’apparat jew fitting; (b) kull operatur ekonomiku li lilu jkunu pprovdew b’apparat jew fitting. L-operaturi ekonomiċi għandhom ikunu kapaċi jippreżentaw l-informazzjoni msemmija fl-ewwel paragrafu għal perjodu ta’ 10 snin wara li jkunu ġew ipprovduti bl-apparat jew bil-fitting u għal perjodu ta’ 10 snin wara li jkunu pprovdew l-apparat jew il-fitting. KAPITOLU III KONFORMITÀ TAL-APPARATI U L-FITTINGS Artikolu 13 [Artikolu R8 tad-Deċiżjoni Nru 768/2008/KE] Preżunzjoni ta’ konformità tal-apparat jew fittings L-apparat jew fittings li jkunu konformi ma’ standards armonizzati jew partijiet minnhom, li r-referenzi tagħhom ikunu ġew ippubblikati f’Il-Ġurnal Uffiċjali tal-Unjoni Ewropea, għandhom ikunu preżunti konformi mar-rekwiżiti, stabbiliti fl-Anness I, koperti minn dawk l-istandards jew partijiet minnhom, li hemm referenza għalihom fl-Anness I. Artikolu 14 Il-proċedura ta’ valutazzjoni tal-konformità għal apparat u fittings (1) Qabel ma apparat jew fitting jitqiegħed fis-suq, il-manifattur għandu jissottomettih għal proċedura ta’ valutazzjoni tal-konformità skont il-paragrafi 2 jew 3. (2) Il-konformità tal-apparati u l-fittings manifatturati tas-serje mar-rekwiżiti ta’ dan ir-Regolament għandhom ikunu ċertifikati permezz tal-eżami tat-tip tal-UE (Modulu B – tip ta’ produzzjoni) imsemmi fil-punt 1 tal-Anness III, flimkien ma’ waħda mill-proċeduri ta’ valutazzjoni tal-konformità li ġejjin, skont liema jagħżel il-manifattur: (a) konformità mat-tip ibbażata fuq kontroll intern tal-produzzjoni flimkien ma’ verifiki ssorveljati tal-apparati jew il-fittings f’intervalli mhux regolari (Modulu C2), stabbiliti fil-punt 2 tal-Anness III; (b) konformità tat-tip ibbażata fuq l-assigurazzjoni tal-kwalità tal-proċess tal-produzzjoni (il-Modulu D), stipulata fil-punt 3 tal-Anness III; (c) konformità mat-tip ibbażata fuq garanzija tal-kwalità ta’ apparat jew fitting (Modulu E), stipulata fil-punt 4 tal-Anness III; (d) konformità mat-tip ibbażata fuq verifika ta’ appliance jew fitting (Modulu F), stipulata fil-punt 5 tal-Anness III. (3) Fil-każ ta’ produzzjoni ta’ apparat bħala unità waħda jew fi kwantitajiet żgħar, konformità bbażata fuq verifika tal-unità (Modulu G), stipulata fil-punt 6 tal-Anness III, tista’ tingħażel mill-manifattur. (4) Wara t-tlestija tal-proċeduri msemmijin fil-punti (a) sa (d) tal-paragrafu 2 jew fil-paragrafu 3, il-manifattur tal-apparat, skont l-Artikolu 18, għandu jwaħħal il-marka CE fuq l-apparat konformi u jfassal dikjarazzjoni ta’ konformità tal-UE. Wara t-tlestija tal-proċeduri msemmijin fil-punti (a) sa (d) tal-paragrafu 2, il-manifattur tal-fitting għandu joħroġ Ċertifikat ta’ konformità tal-fitting. (5) Rekords u korrispondenza relatati mal-valutazzjoni tal-konformità ta’ apparat jew fitting, għandhom jitfasslu fil-lingwa/i uffiċjali tal-Istat Membru fejn hu stabbilit il-korp notifikat li jwettaq il-proċeduri msemmija fil-paragrafi 2 u 3 jew b’lingwa aċċettata minn dak il-korp. Artikolu 15 Dikjarazzjoni ta’ konformità tal-UE [Artikolu R10 tad-Deċiżjoni Nru 768/2008/KE] (1) Id-dikjarazzjoni ta’ konformità tal-UE għandha tiddikjara li l-konformità tar-rekwiżiti essenzjali speċifikati fl-Anness I intweriet. (2) Id-dikjarazzjoni ta’ konformità tal-UE għandu jkollha l-istruttura tal-mudell stabbilita fl-Anness V u għandu jkun fiha l-elementi speċifikati fil-proċeduri relevanti ta’ valutazzjoni tal-konformitài stipulati fl-Anness III u għandha tkun aġġornata b’mod kontinwu. Għandha tkun tradotta fil-lingwa je wlingwi meħtieġa mill-Istat Membru tas-suq li fih l-apparat jitqiegħed jew jitqiegħed għad-dispożizzjoni. (3) Meta apparat ikun soġġett għal iktar minn att wieħed tal-Unjoni li jeħtieġu dikjarazzjoni ta’ konformità tal-UE, għandha titfassal dikjarazzjoni ta’ konformità waħda tal-UE fir-rigward tat-tali atti kollha tal-Unjoni. Id-dikjarazzjoni għandu jkun fiha l-identifikazzjoni tal-atti kkonċernati inklużi r-referenzi tal-pubblikazzjoni. (4) Meta jfassal id-dikjarazzjoni ta’ konformità tal-UE, il-manifattur ikun qed jassumi r-responsabbiltà għall-konformità tal-apparat mar-rekwiżiti stabbiliti f’dan ir-Regolament. Artikolu 16 Ċertifikat ta’ konformità tal-fitting (1) Iċ-Ċertifikat ta’ konformità tal-fitting għandu jiddikjara li ntwera li ġew issodisfati r-rekwiżiti essenzjali applikabbli stabbiliti fl-Anness I (2) Iċ-Ċertifikat ta’ konformità tal-fitting għandu jkollu l-istruttura tal-mudell stabbilita fl-Anness VI. Sabiex jgħin fil-konformità mar-rekwiżiti essenzjali applikabbli għall-apparati lesti stipulati fl-Anness I, iċ-Ċertifikat ta’ konformità tal-fitting għandu jiddikjara l-karatteristiċi tal-fitting u għandu jkun fih struzzjonijiet dwar kif għandu jkun inkorporat f’apparat jew immuntat sabiex jikkostitwixxi t-tali apparat. Għandu jkun fih ukoll l-elementi speċifikati fil-proċeduri relevanti ta’ valutazzjoni tal-konformità stipulati fl-Anness III u għandu jkun aġġornat b’mod kontinwu. Għandu jkun f’lingwa li faċilment tista’ tinftiehem mill-manifatturi tal-apparat. (3) Iċ-Ċertifikat ta’ konformità tal-fitting għandu jkun fornit mal-fitting. (4) Meta fitting ikun kopert minn leġiżlazzjoni oħra tal-Unjoni li tkopri aspetti oħrajn li jeħtieġu l-marka CE, din tal-aħħar għandha tindika li l-fitting huwa presupponut li jikkonforma mad-dispożizzjonijiet ta’ dawk l-atti l-oħrajn. F’dan il-każ, ir-referenza ta’ pubblikazzjoni tat-tali atti f’Il-Ġurnal Uffiċjali tal-Unjoni Ewropea għandha tingħata fid-dokumenti, l-avviżi jew l-istruzzjonijiet meħtieġa minn dawk l-atti u li jakkumpanjaw il-fitting. (5) Meta jfassal iċ-Ċertifikat ta’ konformità tal-fitting, il-manifattur għandu jassumi r-responsabilità għall-konformità tal-fitting mar-rekwiżiti stabbiliti f’dan ir-Regolament. Artikolu 17 [Artikolu R11 tad-Deċiżjoni Nru 768/2008/KE] Prinċipji ġenerali tal-marka CE Il-marka CE għandha tkun soġġetta għall-prinċipji ġenerali stabbiliti fl-Artiklu 30 tar-Regolament (KE) Nru 765/2008. Artikolu 18 [Artikolu R12 tad-Deċiżjoni Nru 768/2008/KE] Regoli u kundizzjonijiet għat-twaħħil tal-marka CE u iskrizzjonijiet (1) Il-marka CE u l-iskrizzjonijiet li hemm referenza għalihom fl-Anness IV għandhom jitwaħħlu b’mod viżibbli, li jinqara u li ma jitħassarx fuq l-apparat jew fuq il-pjanċa tad-dejta tiegħu. (2) L-iskrizzjonijiet imsemmijin fil-punt 2 tal-Anness IV għandhom jitwaħħlu b’mod viżibbli, leġibbli u li ma jitħassarx mal-fitting jew il-pjanċa tad-dejta tiegħu, sa fejn relevanti. (3) Il-marka CE u/jew l-iskrizzjonijiet imsemmijin fl-Anness IV għandhom jitwaħħlu qabel ma l-apparat jew il-fitting jitqiegħed fis-suq. (4) Il-marka CE għandha tkun segwita min-numru ta’ identifikazzjoni tal-korp notifikat involut fil-fażi ta’ kontroll tal-produzzjoni tal-apparat. (5) In-numru ta’ identifikazzjoni tal-korp notifikat involut fil-fażi ta’ kontroll tal-produzzjoni għandu jitwaħħal fuq il-fitting. (6) Il-marka CE u/jew in-numru ta’ identifikazzjoni msemmi fil-paragrafi 4 u 5 jistgħu jkunu segwiti minn marka oħra li tindika riskju jew użu speċjali. KAPITOLU IV NOTIFIKA TA’ KORPI TA’ VALUTAZZJONI TAL-KONFORMITÀ Artikolu 19 [Artikolu R13 tad-Deċiżjoni Nru 768/2008/KE] Notifika L-Istati Membri għandhom jinnotifikaw lill-Kummissjoni u lill-Istati Membri l-oħra b’korpi awtorizzati sabiex iwettqu l-kompiti tal-valutazzjoni tal-konformità parti terza skont l-Artikolu 14. Article 20 [Article R14 of Decision No 768/2008/EC] Notifying authorities (1) Stati Membri għandhom jaħtru awtorità ta’ notifika li tkun responsabbli biex tistabbilixxi u tesegwixxi l-proċeduri meħtieġa għall-valutazzjoni u n-notifika ta’ korpi tal-valutazzjoni tal-konformità u għall-monitoraġġ ta’ korpi notifikati, inklużi l-konformità tad-dispożizzjonijiet tal-Artikolu 24. (2) L-Istati Membri jistgħu jiddeċiedu li l-valutazzjoni u l-monitoraġġ imsemmija fil-paragrafu 1 għandhom isiru minn korp nazzjonali ta’ akkreditazzjoni skont it-tifsira tar-Regolament (KE) Nru 765/2008 u b’konformità miegħu. (3) Meta l-awtorità tan-notifika tiddelega jew tinkariga b’xi mod ieħor il-valutazzjoni, in-notifika jew il-monitoraġġ imsemmijin fil-paragrafu 1 lil korp li mhuwiex entità governattiva, dak il-korp għandu jkun entità legali u għandu jikkonforma mutatis mutandis mar-rekwiżiti stabbiliti fl-Artikolu 21 (1) sa (6). Barra minn hekk għandu jkollha arranġamenti sabiex ikopri obbligazzjonijiet li jirriżultaw mill-attivitajiet tagħha. (4) L-awtorità tan-notifika għandha tieħu responsabilità sħiħa għall-kompiti mwettqin mill-korp imsemmi fil-paragrafu 3. Artikolu 21 [Artikolu R15 tad-Deċiżjoni Nru 768/2008/KE] Rekwiżiti marbuta mal-awtoritajiet tan-notifika (1) L-awtorità tan-notifika għandha tiġi stabbilita b’mod li ma jkunx hemm kunflitti ta’ interess ma’ korpi ta’ valutazzjoni tal-konformità. (2) L-awtorità tan-notifika għandha tkun organizzata u titmexxa b’mod li jkunu salvagwardjati l-oġġettività u l-imparzjalità tal-attivitajiet tagħha. (3) L-awtorità tan-notifika għandha tkun organizzata b’tali mod li kull deċiżjoni relatata man-notifika tal-korp ta’ valutazzjoni ta’ konformità tittieħed minn persuni kompetenti differenti minn dawk li jkunu għamlu l-valutazzjoni. (4) L-awtorità tan-notifika ma għandhiex toffri jew tipprovdi kwalunkwe attività li ssir minn korpi tal-valutazzjoni ta’ konformità, jew servizzi ta’ konsulenza fuq bażi kummerċjali jew kompetittiva. (5) L-awtorità tan-notifika għandha tissalvagwardja l-kunfidenzjalità tal-informazzjoni miksuba (6) L-awtorità tan-notifika għandu jkollha numru suffiċjenti ta’ persunal kompetenti għad-dispożizzjoni tagħha biex jitwettqu korrettament il-kompiti tagħha. Artikolu 22 [Artikolu R16 tad-Deċiżjoni Nru 768/2008/KE] Obbligu ta’ tagħrif tal-awtoritajiet tan-notifika L-Istati Membri għandhom jinformaw lill-Kummissjoni dwar il-proċeduri tagħhom għall-valutazzjoni u n-notifika ta’ korpi tal-valutazzjoni tal-konformità u dwar il-monitoraġġ ta’ korpi tan-notifika, u dwar kull bdil li jkun hemm f’dan il-qasam. Il-Kummissjoni għandha tagħmel dik l-informazzjoni disponibbli għall-pubbliku. Artikolu 23 [Artikolu R17 tad-Deċiżjoni Nru 768/2008/KE] Rekwiżiti marbuta ma’ korpi notifikati (1) Għall-finijiet tan-notifika, kull korp notifikat għandu jissodisfa r-rekwiżiti stabbiliti fil-paragrafi minn 2 sa 11. (2) Il-korp ta’ valutazzjoni ta’ konformità għandu jkun stabbilit skont il-liġi nazzjonali ta’ Stat Membru u għandu jkollu personalità ġuridika. (3) Korp tal-valutazzjoni tal-konformità għandu jkun korp terz indipendenti mill-organizzazzjoni jew mill-apparat jew il-fitting li huwa jevalwa. Korp li jappartjeni għal assoċjazzjoni kummerċjali jew federazzjoni professjonali li tirrappreżenta impriżi involuti fid-disinn, il-manifattura, il-forniment, l-assemblaġġ, l-użu jew il-manutenzjoni tal-apparati jew il-fittings li jivvaluta jista’, bil-kundizzjoni li juri l-indipendenza tiegħu u n-nuqqas ta’ kwalunkwe kunflitt ta’ interess, jista’ jitqies li huwa korp bħal dan. (4) Korp ta’ valutazzjoni tal-konformità, l-ogħla livell tal-ġestjoni tiegħu u l-persunal responsabbli biex iwettaq il-kompiti ta’ valutazzjoni tal-konformità ma għandhomx ikunu d-disinjaturi, il-manifatturi, il-fornituri, l-installaturi, ix-xerrejja, is-sidien, l-utenti jew dawk li jagħmlu l-manutenzjoni tal-apparat jew fittings li huma jevalwaw, ir-rappreżentant ta’ xi wieħed minn dawk il-partijiet. Dan ma għandux jeskludi l-użu ta’ apparat jew fittings evalwati li huma meħtieġa għall-operazzjonijiet tal-korp tal-valutazzjoni tal-konformità jew l-użu ta’ apparat jew fittings bħal dawn għal skopijiet personali. Il-korp tal-valutazzjoni tal-konformità, l-ogħla livell tal-ġestjoni tiegħu jew il-persunal responsabbli biex iwettaq il-kompiti ta’ valutazzjoni ta’ konformità ma għandhomx ikunu direttament involuti fid-disinn, manifattura jew kostruzzjoni, kummerċjalizzazzjoni, installazzjoni, użu jew manutenzjoni ta’ dak l-apparat jew fittings, lanqas ma għandhom jirrappreżentaw lill-partijiet li jwettqu dawk l-attivitajiet. Huma ma għandhom jieħdu sehem fl-ebda attività li tista’ toħloq kunflitt mal-indipendenza tal-ġudizzju jew l-integrità tagħhom b’rabta mal-attivitajiet tal-valutazzjoni tal-konformità li għalihom huma jkunu notifikati. Dan japplika b’mod partikolari għas-servizzi ta’ konsulenza. Il-korpi tal-valutazzjoni tal-konformità għandhom jiżguraw li l-attivitajiet tas-sussidjarji jew is-subkuntratturi tagħhom ma jaffettwawx il-kunfidenzjalità, l-oġġettività jew l-imparzjalità tal-attivitajiet tal-valutazzjoni tal-konformità tagħhom. (5) Il-korpi tal-valutazzjoni tal-konformità u l-persunal tagħhom għandhom iwettqu l-attivitajiet tal-valutazzjoni tal-konformità bl-ogħla livell ta’ integrità professjonali u l-kompetenza teknika meħtieġa fil-qasam speċifiku u għandhom ikunu ħielsa minn kull pressjoni u tentazzjoni, b’mod partikolari finanzjarji, li jistgħu jinfluwenzaw il-ġudizzju tagħhom jew ir-riż